정조 10년 · 목
具翼善冠袞龍袍。乘輿出仁和門。詣仁政門陞座。百官行禮。命卿宰侍從以上進前奏事。百官以下書進所懷。 閣臣提學吳載純。 檢校直閣李秉模徐鼎修徐龍輔。 待敎李崑秀。檢校待敎尹行任。進箚。命讀奏箚。曰伏以孟春朝參。何歲無之。而迺因薄蝕之警。益修茂對之政。誕闢九門。咸造百工。袞闕官箴。俾各敷奏以言。甚盛典也。臣等幸際斯會。何敢以職非言責。獨無一言對揚明命乎。伏惟我殿下御極圖治。十年于玆。十年天道之一周。殿下亦一天也。純亦之工。無爲之化。終未能與天爲一何也。宮室聲色。殿下非所好也。馳騁弋獵。殿下非所娛也。宵分乃寢。探頤恒勤于典謨。日昃不遑。酬接靡倦於機務。宜其治丕應而俗於變。今乃一切反是。浸浸然股肱日惰。毛髮皆病。殿下試一思之。亦必怵然而驚。翻然而悔也。噫。總攬權綱。人君之盛節。而及其過也。弊亦隨之。殿下深懲戚里之禍國。洞惡權凶之竊柄。遂以提綱挈領。無少假借。漸成一副規模。獨任聰明。不遺巨細。重以人才眇然。無可當聖心而擔時務。以講學則至煩敎誨。以事爲則徒循指導。擧一世公卿大夫無足見憚。於是乎君道日亢。朝象日下。大臣所敬禮也。而操切太過。救罪不贍。臺閣所優容也。而輕蔑旣甚。巧免是事。銓衡所以進退臧否。而不得展布其四體。藩閫所以專制方面。而苟冀姑息於一日。奔走以爲勤。承順以爲恭。外面觀之。殆若夙夜匪懈。而夷考其實。則恬嬉也委靡也。如是而尙何望交泰相須之義乎。人必自重而後。可以董率僚屬。辦集事功。而今也上固低視。下且自輕。廟堂不敢以廟堂自居。臺閣不敢以臺閣自居。以至銓衡藩閫百執事之人。皆不敢以其職自居。殿下將誰與共天職也。凡厥在廷之臣。姸媸長短。莫逃淵鑑。爲官而擇。不備惟人。去其不肖。登其賢俊。任之專而責之成。則抱材自重之士。出而應之。爲殿下用。朝廷之無人。非殿下憂。而總攬之實。在此而不在彼也。我朝立國。敦尙名敎。處而鄕黨。出而朝廷。莫不以循蹈繩尺砥礪行檢。爲累百年士大夫模楷。 列聖陶鑄之功。可謂匹美三代。而近來一種風習。便作鶻突世界。視拘檢爲弁髦。以諧謔爲茶飯。賢愚一套。長幼不分。轉相效尤。恬不知愧。濟濟公堂。輒發街巷之俚諺。肅肅禁直。至賭輿儓之賤戲。有識竊歎。見者寒心。向當有慝稔惡之日。轉喉則恐觸忌諱。開口則故事調諧。是非不欲明言。得失不敢議到。擇其最無關最無弊之語。以爲破寂消閑之資。法拂本色。詩禮遺範。到此掃地無餘矣。原其本心。不過身家之工謀。語其流弊。實係世道之汚隆。蓋京師四方之根本。搢紳一世之標準。而謬習互傳。痼弊難醫。人之聞之者。倘以爲今之世不如此。無以入時樣。遂令效顰之習。馴致高䯻之風。則將何以解遐邇之惑。答中外之望乎。行檢一壞。名義隨喪事無大小。都歸一場戲劇。此其反復相因之勢。自有不期然而然者。嗚呼。豈細故也。然此非法禁之所可强制者耳。惟殿下益敦風敎。益勵名檢。道以廉恥。示以好惡。則丕變之幾。必不俟終日矣。今之可言者。指不勝摟。而謹就其切於時弊者二條。庸替閣中之故事。惟聖明察焉。批以。語及袞闕。以總攬二字爲歸者。言固切中子病處。卿等職在近列。陳此良箴。極用嘉之。當隨事體認。附陳時弊。卿等的指源頭。矯改之效。深有望於廷臣矣。○左議政洪樂性啓言。春爲一歲之元。而序屬三陽之泰。聖志益勉於自强。孶孶乎保民。眷眷乎招賢。先開經筵。連行參對。至於今日朝參。申命公卿庶僚各陳憂國恤民之策。求言之盛德至矣。第念萬事之本。惟在以實心行實政。必也祛文務實。至誠無息。講學則有資益之實。求賢則有招徠之實。用人有盡才之實。恤民有樂生之實。待臺諫則有虛襟轉環之實。明法制則有戢奸懲惡之實。然後可以挽回丕變。此在殿下一轉移之間耳。況聖學旣高。睿智獨運。大小承佑之臣。皆不足以螢爝裨日月。有君無臣。政爲今日道也。臣竊以爲。殿下聰察太過。巨細不遺。雖於期會節目之間。過費精力。不自遑暇。宵衣旰食。未足形容其憂勞。雖幸春秋鼎盛。每有樂此不疲之盛念。區區過憂。左於保嗇之失宜。伏願總攬大綱。闊略細務。深存宴息之義。常念日休之道。克勤乃逸。各適其中。使庶事不至叢脞。聖躬長享安泰。敎以。卿言好矣。當體念。又啓言。殿下御極十有一年。愛民而民生愈困。求言而言路不開。以言乎人才。則位著苟簡。以言乎財用。則經費匱乏。如臣無德。苟充輔相。如是而求治。不幾近於却步求前乎。古昔聖君。勞於求人。逸於得人。惟願聖明誠求賢德。廣搜才能。任使得宜。各適其器。敎以。好矣。當留意。又啓言。我東宮邸下岐嶷之姿。溫文之質。天賦出常。禮節夙就。臣不勝欽躍頌祝。寶齡添籌。衣尺日長。此正薰陶德性之時也。賈誼曰。成王在襁褓。召公爲太保。周公爲太傅。太公爲太師。又曰三代之所以長久者。以其輔翼太子。此誠至言也。伏念殿下身敎之方。靡不用極。而果能如成王爲太子時乎。夫以武王之聖。身敎成王。而必置師傅。程子曰。接賢士大夫時多。接宦官宮妾時少。今我邸下已過成王襁褓之時。豈可日與宦官宮妾。遊嬉度日而已哉。說經講學。雖似太早。睿質之天縱。必有契悟而領會。必簡選端士正人。置之師傅僚屬之官。與之親熟。則輔導薰陶之功。自不少矣。伏乞留念焉。敎以。所奏甚切實。當體念。又啓言。民之休戚。係於守令。致治之主。莫不重其選。漢之宣帝。 皇明太祖是也。擇守令。莫先於廉謹。先獎廉謹。則貪虐自黜。是以大典。亦有薦擧抄啓之式。近來此選久廢。雖緣廉謹者不若古。而亦豈全然無其人乎。且廉謹漸少。貪虐漸多。未必不由於朝廷無崇獎之擧。宜令申明舊典。俾有獎勸。從之。○領敦寧鄭存謙啓言。粵在 宣廟朝。有元朝日變。故相臣李恒福極言天人之際。終之曰。推誠當自納諫始。 宣廟嘉納。蓋因警求助。固是帝王之盛節。而察言採納。乃爲應天之實政。爲治之道。莫先於振紀綱正世道開言路。而言路開然後。紀綱可以立。世道可以正。然則開言路。尤是急先務也。恭惟我殿下學冠百王。智周萬物。猶且謙沖。不以聖智自居。每下明詔。不憚下問。此誠帝王之高致。爲治之先務也。然獻替之言罕聞。官師之規寂然。紀綱不振。世變層生。其故何在。噫。執法沬血之請。尙未格天。凶孼不盡殲滅。民彝將至斁絕。人不爲人。腐心痛骨。逐歲爭難。唯此懲討一事。奚暇及他。臣曾於年前悶早詢諮之日。以刑政失當。寔爲召災之端。亟從執法之請。盡了臺啓。則於是乎王法行而言路闢。有所仰復於綸音之下。況今屢經劇變。亂萠愈滋。比諸年前。憂虞尤倍。今日卽歲首大朝會也。盡允前後群請。掃蕩凶醜。政是轉災爲安之大機會。了此然後。世道靖而昌言至。伏乞亟加廓揮。以爲應天之實政焉。敎以。前已悉諭矣。又啓言。在昔光武之世。因日蝕之災。執金吾朱浮上疏曰堯舜之盛。猶加三考。大漢之興。亦累功效。願陛下游意於經年之外。望治於一世之後。光武採納其言。牧守之易代頗簡。終致治平。至於我朝。本有瓜限。而先正臣李珥陳用人之道保民之方。每以毋論京外官。久任責成爲請。其疏有曰疇咨熙載。務使人器相稱。委任責成。無貳勿間。期於底績。蓋久任然後。方可以展布設施。民得以蒙其澤矣。此誠窮格識務之論也。近年以來。每當都政。瓜前遷轉。便作應行之例。數見換易。民邑俱弊。繼自今申飭銓曹。愼簡於差遣之初。必準其瓜滿之限。則恤民懋實之政。無過於此矣。至於西北邊倅。作防禦使階梯之後。赴任未幾。輒皆圖遞。坐席未暖。遞易頻數。邊民偏受其害。粵在戊寅。故相臣兪拓基以瓜前徑遞者。勿施履歷之意。筵稟定式。臣於年前。亦以此仰達矣。今則歲月寢久。漸不遵行。請一體申飭。敎以。所奏果好。依此申飭銓曹。定式施行。又啓言。向伏見傳敎。因警求助之意。溢於十行。瞻聆所及。孰不欽仰。聖主修省。必求在已之天。人臣願忠。先格出治之源。捨此則皆枝葉之論也。蓋其位育之功。基於愼獨。治平之本。根於誠正。若其不然。雖有求治之心。而治之不得其本。雖有致治之方。而爲之不得其序。亦終於退沮而無所成矣。聖人治法。本無別般神奇。亦非高遠難行。先立其大者而已。朱子曰。天下事所當言者。不勝其衆。獨以天下之大本。今日之急務深言之。先正君心。卽大本也。輔翼太子。卽急務也。顧今歲䈁載新。王世子入學之年漸近。睿質夙就。智思日長。八域臣民之廷頸顒祝。曷有其極。啓發良知。薰陶德性。此政其時。今日之急務。豈有先於此者乎。其所輔翼之道。殿下先於大本上工夫。新而又新。聖而益聖。雖至一念之微。合於天德。則敬而擴之。雖於一事之微。違於中道。則敬而克之。一日之間。默觀此心。齊莊凝穆。淸明純一。則是一日之堯舜也。一月之間。默觀此心。所存所發。一出於天理之公。不雜乎人慾之私。則是一月之堯舜也。由是而無少間斷。緝熙光明。則與天命於穆之妙。合而爲一。堯舜之道。如斯而已。然則聲律身度。一循天則。濡染觀感之效。自在不言之中。早諭身敎之方。率由化源而推來。夙夜基命之本。太平萬世之基。亶在於是。請益加留神焉。敎以。好矣。當體念。○判府事金熤啓言。朝參大朝會也。卿士百僚咸造於庭。固宜有忠言嘉謨之進於前者。而臣等則固當朝夕納誨。左右獻替。或以箚疏陳白。或於筵席敷奏。昨日而言。今日而言。卽臣等之分耳。亦何必待今日而乃可言也。然而今日朝參。視前尤有別焉。日昨求言之敎。丁寧諄複。至令蔭武庶僚。亦皆有懷書呈。則職在大官。敢不欲仰體聖意。對揚休命。而臣空疏迂滯。不能以一言一事。仰效匡弼之義。平日旣無禆補之謨。今日又無敷奏之言。此實臣罪。惶愧無地。第念臣不必別有仰陳。竊聞諸大臣所陳。無非良箴嘉猷致治之道。捨此而更無他道。蓋一心爲萬化之源。誠正爲出治之本。自朱子以後至于今日。人臣之誦說於君前者。卽此箇說話。而今日諸大臣所奏。亦皆如此。在廷諸臣之聽之者。皆必謂之以陳談例套。殿下所以聽之者。亦恐如斯而已。然而殿下聖學卓越。洞觀今古。從古帝王。果有捨此道致治者耶。今殿下若能受之。以實心措之於實政。則只以此箇說話。優可以行仁政於天下。雖然以實心行實政。其要在於克去氣質之私。保養天理之公。若有一毫私意未盡克去。則便欠一分天理。而心不能公矣。心不能公則非實心也。非實心則何以行實政乎。天無私覆。地無私載。日月無私照。人主奉三無私。與天地合其德矣。何可容着一毫私意。累我萬化之源。終未臻於以實心行實政之道耶。臣之無一言裨補之謨。固臣之罪。而區區所仰望。惟在於殿下克盡私意。養得天理之公而已。臣之此言。亦是陳談。而殿下若欲外此陳談。而另求神奇底論。則竊恐求之而莫之聞矣。敎以。所奏好矣。當體念。又啓言。殿下求言之敎。及於末官庶僚。求助之意。藹然於絲綸之間。臣竊聞朝參當參之官。擧皆以無所言爲憂。互相講究其所合言之事云。未知人人皆有所陳。而要之有懷必陳。其言之盡能底績。雖未可必。而衆言之中。亦豈無可用之言耶。如其可用則便卽擧而行之。是乃爲實政。若至求其言而不用其言。則今日求言之敎。只將爲應文之擧而已。採其中可行之言。申飭有司。俾卽擧行。使今日求言之敎。能有實效焉。敎以。卿言甚合時措之宜。當體念矣。又啓言。臣有區區所懷。事雖過矣。敢此仰達。向來以黃基玉事。昌城尉削職。日前以李光益事。李敬懋罷職。處分殊涉過當。此不過微眚。而罰及其父與叔。此雖出陶勻警飭之聖意。而王者之一嚬一笑。左右史書之。垂之後世矣。史必以黃基玉之罪。削其父黃仁點之職。李光益之罪。罷其叔李敬懋之職書之。後之覽史者。豈不曰罰不及嗣。 聖王之訓。何乃罰及其父與叔云乎。臣於伊時見朝紙所出。竊以處分之過當。爲之憂嘆。請嗣此以後。深留聖念。無復有過當之擧焉。敎以。儀賓武將。異於具僚。故果有伊時處分。而予亦知其過中。然卿所謂左右史云云。竊亦以爲過矣。卿之隨事匡救。子誠歎服矣。○行大司憲金履素啓言。臣於李魯春啓辭批旨。益有以欽仰我殿下求助之盛意。而臣伏聞日前憲臣更發此啓。傳之政院。至有承宣退却之擧云。設令喉院承命退却。已非惟允之義。況此啓停連。大關義理節拍處。則旣傳之後。豈可惟意退斥乎。大關後弊。不可無罰。請伊日當該承旨。施以削職之典。不允。又啓言。臨門朝參。卽大朝會也。滿庭臣僚。莫不待漏而齊會闕庭。以待嚴鼓。隨班就列。而俄者三品數人。乃於二嚴旣下。百官聚位之後。始爲追入。事極駭然。況以朝儀不嚴。飭敎連下。而如是稽緩。亦關紀綱。請追入之人。捧現告罷職。允之。又所懷。臣竊觀近年以來。水旱之警。轟燁之災。間多有之。而迺者陽宗之薄蝕。又在於月正元日。仁愛之天。所以警告之者。亦云摯矣。惟我殿下對越方寸。不敢遑寧。責躬之敎。屢形於十行。求助之言。下及於百僚。以至有臨門博詢之擧。此正今日殿下轉災爲祥之機也。臣嘗聞先正臣李滉之言。曰董仲舒劉向之徒。以某災爲某失之應。固已太拘拘。而其或有不相應。則適啓人君不畏不憂之端也。蓋君之於天。猶子之於親。親心有怒於子。子之恐懼修省。不問所怒與非怒。事事盡誠而致孝。則親悅於誠孝。而所怒之事。竝與之渾化無㾗矣。不然只指定一事。而恐懼修省於此。餘事依舊恣意。則何以解親怒而得親歡乎。至哉先正之言也。是誠後世人主遇災修省之一龜鑑也。雖然古人亦云災不虛生。必有所召。今日之災。又安知必無所召之端乎。試以人事上推之。殿下圖治之誠。非不至矣。立志不固。規模未定。不免因循之歎。典學之工。非不篤矣。講筵頗稀。停日居多。不免作撤之歎。廟堂之臣。謀身爲工。而未聞有任怨做事之風。蒭牧之吏。肥已爲能。而未見有爲國分憂之效。國賊未討。王綱解紐。凶魁狺然而覬覦。禍孼狙伺而跳踉。義理益晦。隄防漸壞。嘗試之跡。顯發於凶疏闖呈之日。甄錄之恩。或及於聲討方嚴之際。名義掃地。搢紳士族。弁髦四維之防。風俗不古。閭閻奸猾。咆喝三司之禁。朝綱日頹。悍弁肆凌轢之習。侈風越盛。下賤多踰濫之服。武備疏虞。全昧陰雨之綢繆。糶糴滋增。轉致生民之困瘁。凡此十餘條云云。何莫非致咎之端。而天道玄遠。旣不敢知的在某事之失。則殿下所以恐懼而修省者。亦豈但以一政一事而已哉。必也無政不修。無事不擧。內自本源之微。外及施措之間。無不實心講究。實政做去。求所以仰格天心。如孝子之至誠致孝。務悅親心。則商中宗周宣王因災異而致中興。亦不過用是道耳。臣謂體先正理到之言。事事修省。以盡消弭之策。敎以。言多切實。當體念。又所懷。遇災修省。臨門博詢。乃是好問好察之聖意也。自大小臣僚。以至衛士。使之盡言。則今其所言。未必盡是對揚聖德。贊襄嘉謨。而盈庭敷懷。皆出必陳之意。執藝論見。自是捄弊之方。則其中亦必有可取之言。可施之策。請亟令攸司劃卽覆奏。量宜採用。以盡求助之實焉。敎以。當依此爲之。又所懷。所謂都庫。卽都民難支之弊也。近來物價之登踊。專由富人之都庫。多錢而善賈。京鄕輻湊。乘便斂藏。觀時而射利。貴賤在其掌握。高低任其意慾。其流之弊。小民尤難。前此朝家非不痛禁。而都庫之漢。自來有力。朝令不行故耳。請嚴飭京兆。都庫主人。一一査出。嚴刑定配。允之。又所懷。近來燕購册子。皆非吾儒文字。率多不經書籍。左道之熾盛。邪說之流行。職由於此。觀於昨年已現露者。亦可知也。此而不禁。其爲乖心術而害世道。容有極哉。請另飭灣府。書册之不當購而購來者。照察嚴禁。如或潛自出來。有所現發。則使臣及灣尹從重論勘。當該譯官。照法嚴繩。敎以。所奏甚好。依爲之。仍令廟堂別立禁條。行會該道。○掌令金熙朝啓言。朝家之申飭守令。毋得離次廢務。蓋出於爲民之聖意。而至於武臣別軍職。身係宿衛。多曠官次。一切公務。付之兼官。兼官則不能無以客代主之別。詞訟糶糴。不得一一綜理。吏緣爲奸。民受其弊。請武臣別軍職。時在外任人。依他守令例。許令專意在官。毋至久曠。從之。又啓言。童蒙敎官之自初設置。蓋所以模倣家塾。訓廸蒙學。其法意甚美。而挽近以來。爲敎官者每當入侍之時。多率童蒙。名以訓下。及其平居。全然無事。受學之徒絕少。發蒙之效未聞。名存實無。莫此爲甚。請另飭銓曹。以有文學善敎誨之人。隨窠擇差。悉心訓導。俾有實效。從之。又啓言。除旨之下。輒稱在外。誠一近來痼弊。臨門朝參。定在元正。遇災求言之聖意。孰不欽仰。而以三司之不備。連日開政。多稱在外。其所下鄕。雖未知事故之何如。而以跡觀之。實涉巧避。請朝參出令後稱在外人。亟施譴罷之典。從之。○持平金載翼所懷。殿下自御極之初。深軫科場之弊。屢下飭敎。申嚴舊禁。爲士子者。亦皆畏愼淬勵。庶幾有濟濟之風。而近年以來。法禁漸弛。依舊紛拏。杻械相續。而冒犯不絕。此亦猶屬餘事。無文借述。最爲科場之蟊蠹。此弊不革。則科場無可靖之日。捄弊之方。莫過於面試。殿下間或行之。而未嘗立法定制。故冒赴濫占。看作常事。士習之日壞。人才之不興。職由於此。請自今爲始。定爲面試之規。以嚴科試之法焉。敎以。御極以後。大小科場。未嘗面試。意蓋在矣。不允。又所懷。殿下遇災警愓。臨門博詢。百僚咸造。各陳所懷。雖未知所言得失之如何。而殿下皆以體念留意爲批。大聖人虛已取人之德。孰不欽仰。而第歲初朝參。無歲無之。廷臣進言。殿下優批。皆如今日。而未見略加採用。克著成效。則今日體念之敎。安知不復如前日耶。請益加留意。敎以。當留意矣。○大司諫沈豊之啓言。惟我殿下十載臨御。一念圖治。乾惕之工。罔弛於宵晝。喣嚅之澤。洋溢於內外。宜若天心悅豫。休祥畢臻。而雷風之警。水旱之災。間多有之。又於今年元朝。迺有日蝕之咎何哉。噫嘻。天道玄遠。固不敢知某事之必爲某應。而臣愚死罪。竊恐我殿下對越修省之誠。或有所未盡於燕閒幽獨之地。政令施措之方。或有所未盡於奮發振勵之規歟。經筵所以進聖學。而三講之規。屢月曠闕。堇或一再開筵。方其進講之時。卽不過草草備例而止。賓對所以講廟謨。而六對之法。猶未遵行。援例頉稟。輒以無公事爲言。雖當進對之日。亦不過回啓稟處而已。此雖經幄之臣。不足以仰裨顧問之一二。廟堂之臣。不足以對揚聖志之萬一。致使經筵之或作或輟。賓對之有名無實。而實恐我殿下典學之工。不免因是而有遜緝熙之美。殿下圖治之念。不免因是而或欠振勵之方。則是豈環東土億萬生靈。少須無死。蘄見德化之始望行也哉。人主之心。固是萬化之源。天人之應。只在語默之間。爲今日轉災爲祥之道。諒不外於我殿下方寸中耳。請益勉聖學。務盡對越之誠。策勵群工。期致振作之效。從之。又所啓。惟我春宮邸下。睿姿天縱。知慮夙就。衣尺之齡。今已五歲。封册之禮。亦旣三載。伏想我殿下身敎之法。物誨之方。宜不待臣言之仰勉。而目今春晷漸和。講筵將開。政宜延訪山林之士。廣加弓旌之招。使之左右遊處。朝夕起。居則優遊熟習而溫文日就。薰陶長養而德性自然。以迓億萬年無彊之休。請亟降敦勉之諭。務盡招延之禮。俾成輔導之功。從之。又所懷。噫嘻。近年以來。懲討愈緩。義理益晦。元惡巨慝。終歸屈法而伸恩。劇逆大憝。又復接跡而踵起。蔓滋節生。愈出愈凶。梟獍雖戮。而種落未鋤。去年如是。今年如是。及至歲籥之又新。未見王章之獲伸。是固群下不忠不誠之罪。而亦不能無憾於天地之大矣。夫懲討二字。固是擧國之同聲。我殿下亦未嘗不以爲不容少緩。而獨奈濡忍遜於廓揮。鎭安近於姑息。殄戮之典。應施而不施。黨與之節。當問而不問。或立禁條而使不敢言。或允臺啓而旋改律名。致使人心之陷溺。如水益下。隄防之不嚴。日甚一日。凶徒覬覦。醜類生心。狺然狙伺。仰視俛劃。不知何樣禍機伏在冥冥之中。元朝日食之變。亦安知不由於此輩跳踉之兆耶。請亟允執法之請。各正當施之律。以答非常之災。敎以。目今袞闕時政。所可言所可陳者何限。而以此陳腐之說。徒塞求助之擧乎。又所懷。國之有紀綱。所以明上下而卞貴賤也。故曰善觀天下者。不視天下之安危。先視紀綱之理亂。近年以來。綱維紊亂。法紀解弛。閭巷賤卒。濫作朝士之服着。街市兒童。斥呼宰相之姓名。便成習俗。人不知怪。此已非細故。而苟求其本。則亦有其由。朝廷者萬民之紀綱。大庭朝賀。班次無序。而臺監糾正。無所顧忌。筵席奏對。勦說相尋。而承宣問備。視若文具。公朝之會。諧調成風。文武之間。體例就紊。有識之寒心。容有極哉。請申飭廟堂。董正群工。以爲振朝綱修法紀之方焉。從之。又所懷。言路之開閉。實關有國之興替。故古人謂國之有言路。猶人之有血脈。臣愚死罪。亦以爲言路之不通。甚於日食之災。蓋自古遇災之時。必以求言一路。爲捄災之方。而言路不通。則更無消弭之策故耳。伏覩我殿下臨御以來。未嘗罪一言者。博詢廷僚。導之使言。則殿下亦未嘗不以開言路三字。爲今日之急務。而試觀臺閣之臣。以緘口爲義。草野之士。以出位爲戒。以至搢紳之列。推罷猶稀。則君違之箴。袞闕之補。固無怪乎仄聽而無聞矣。此雖今日廷臣工於謨身。不能謨國之罪。而殿下來諫之道。亦有所未盡而然矣。第以目下事言之。噫。懲討之義。國人之所共憤。擧朝之所同聲。而一例靳持。輿情久鬱。甚至執法之請。不惟不賜之允。乃反設爲禁令。鉗制一世。儒臣之疏。不惟不賜之答。乃反斥以嘗試。仍令勿捧。臺啓停連。自有公議。而或因重發而遽加譴罷之罰。或已傳啓而至降還給之命。言路之不通。實由於此。臣竊爲殿下惜此擧也。請亟恢轉圜之量。務盡來諫之道。前後下敎。一倂還收。俾有求言之實效。敎以。來言。不在於一二傳敎之還寢矣。又所懷。人臣無外交。禮意甚嚴。而況今大國之於我國。防限自別。使事關係物貨交易之外。宜無一毫干涉。而近聞我國使行到彼時。我人尋訪彼中人士。或筆談或唱和。至求弁卷之文。及夫出來之後。書札之往復。香茶之贈遺。頻頻有之云。此而不禁。後弊難防。請自今以後。使行往來時。設爲禁條。另加痛斷。如或冒犯。繩以重律。使臣亦爲論勘。敎以。不特禁斷。自有常律。令廟堂措辭稟處。○備邊司啓言。因大司諫沈豊之所啓。有措辭稟處之命矣。我國使行到彼之時。上而有使事。下而有交易而已。尋訪筆談。已極駭然。而唱和之不足。至求弁卷之文字。書札之不足。至煩贈遺之來往。轉相效嚬。去益務勝。此非但大有乖於無外交之義。若論末流之弊。則兩國之間。易致生事。臺臣所論。誠有意見。竝依所啓。著爲令式。添入禁條。請嚴飭使行。一切痛斷。從之。敎曰。嚴立事目。別單書入。備邊司以別單啓。敎曰。以此別單。添載使行齎去事目。分付禮曹。仍爲知委箕營灣府。朝參日都憲所奏中書册事。亦爲添入事目。原別單改啓下。○其事目曰。一人臣無外交。古人有言。雖在列國交聘之時。猶且非之。況今兩國約條。不啻嚴明。勅行出來之日。使事外曾無接面打話之事。至於我國人則不然。使行到彼時。軍官書記諸人中。或有稍解文字者。則必以尋訪彼人爲高致。或筆談或唱和。甚至於求得詩稿弁首之文及其出來之後。必因使行曆行往復書札。彼以香茶。此以楮管言語不擇於忌諱贈遺。殆同於饋問互相。效尤轉輾。成習事屬乖當。慮在生釁至若書籍。則徵文獻考典禮之道。不得不資於中國。而名敎自有樂地異端易壞心術。則許大五車之藏。豈無當購不當購者。而挽近以來。好奇之癖益滋。務實之風漸衰。捨此吾儒菽栗之文。取彼左道僻詭之書。高價潛貿。必出乃已此。而不禁其爲乖世道。而害正學容有極哉。此後幷一依臺啓別爲事目。添入禁條。以爲恪遵痛禁之地。一使行渡江後約束。一行中軍官書記。凡係物貨交易盤纏與受外。毋得與彼人親昵往來以存防閑一筆談唱和別無禁防者。蓋因出彊之便庸寓覘國之意。而挽近以來。彼中物情。旣無知得之路。我國事務。反有透露之歎。生釁雖若過憂防微宜存遠慮。此事爲始先加禁斷一書札問訊土產贈遺。自是我人交際問道。舊敍情之事。而兩國之人適因使行往還。雖或暫時酬接出來之後於情。何有而問訊贈遺便。若親素者其違邦禁而乖事面。當如何哉。此後另加禁斷。俾勿犯科。一。上項諸條。每使行時。自本司先期曉諭。俾無一人不知之弊。而如有犯者。隨其現發。以冒禁律。 書狀官還渡江後。狀聞論勘。書札贈遺之居間相傳者。卽是譯舌輩所爲。搜驗毋論上副使所屬。矇不覺察。而從他現發。則一體論責。書狀官所屬。有所犯科。則加等勘罪。一關係使事。不得不周旋者。三使臣商議善處。還朝後條陳事情。一。凡係書籍。經史子集之所可常有而應蓄者外。涉於左道不經異端妖誕之書。一切嚴防。而勿論譯官三使臣所屬。如有潛貿之擧。有所現發。則卽其地燒火。犯者以禁物潛買律論。一。各其所屬犯科。當該使臣論責。及搜驗時現發。三使臣論罪等節。一依右項條件施行。一。灣府搜驗時。如不照管。致有右項禁物潛貿出來。從後現發之事。則當該義州府尹。從重論勘。○司諫趙衍德啓言。夫軍兵有國之大政。戎器亦陰雨之備。而近年以來。殿下每軫恤民之情。連下停操之敎。外邑軍民。鼓舞聖澤。賴以息肩。而論以詰戎之政。實有無窮之慮。考其軍簿。逃故太半。閱其戎器。蠹傷居多。所謂軍額兵械。虛簿而已。設有緩急之時。實無用武之策。其所軍額之査整。戎器之繕修。不可少緩。請令廟堂分付道帥臣各別嚴飭。從之。○獻納曺允大啓言。古昔聖王。以任賢爲急。而未嘗孜孜於細務也。是以虞舜之世。九官十二牧。分理其職。而舜則恭已面南。如天運於上。而四時寒暑各司其序。此所謂臣勞於下。而君逸於上也。今則不然。殿下躬親細務。下行有司之事。故上自廟堂。以至百執事。擧皆依違前却。袖手仰成。此蓋滿庭臣僚。無有對休命而當聖意者。故殿下不得不兼理衆職。臣亦知殿下非樂爲也。然而古之賢相。惟且以人事君。不以細務爲職。豈以殿下之聖明。而不念獨運之妨於治體乎。請繼自今。勿親細務。得賢委任焉。從之。又所啓。人君爲治。先立其志。然後治道可言也。是以志於三代則爲三代。志於漢唐則爲漢唐。而惟在於立志之何如耳。臣竊覵殿下御極之初。銳意圖理。精一之學。必以堯舜自期。雜伯之治。必以漢唐爲恥。政令注措之間。若可以挽回世道於唐虞三代之域。而比年以來。聖志未免因循。庶事終歸叢挫。以言乎聖學則備例講讀而已。以言乎治規則循塗守轍而已。廟堂之上。以簿書期會爲能事。臺閣之中。以依違苟且爲要務。官惟其人。而名器每涉於濫雜。治宜剛克。而刑政太近於寬縱。奢侈成風。而財用日匱。紀綱不振。而名分日紊。唐虞三代之治。尙矣無論。而漢唐少康之治。反有不及。由是觀之。魏徵十漸之說。不幸近之。此豈殿下之所自期。而群下之所以仰望於聖明者哉。此蓋由於人心不古。澆俗難化。以致聖志之消沮。未得世道之昇平。而惟是牽架補漏。冀幸目前之無事而已。然而五帝三王。不易民而化。則若其治敎之行。安有古今之異哉。特殿下之立志。猶有所未篤故耳。請益勵聖志。必以挽回世道爲已任。而毋致虧簣之歎焉。從之。○正言李羽晉啓言。臨門朝參。卽大朝會也。入侍承宣。做錯多端。分房則有推諉之失。擧行則有生疏之失。奏對則有顚錯之失。當推不推。無一擧職。事係失儀。極涉乖當。請入侍承旨竝罷職。從之。又啓言。末副薦武士之入屬兩營騎士。以爲久次入仕之路。節目甚嚴。故每於口傳之時。必以取才優劣。納馬先後。循次許入。毋敢低仰。便成金石之典。近日曺學臣之爲騎士別將也。循私越次。略無顧忌。武夫呼冤。傳說狼藉。此雖微事。足觀驕弁蔑法之習。亦爲武士解體之端。請騎士別將曺學臣削職。從之。敎以。若此而該營將臣。不能早卽摘發勘罪。極爲駭然。該營大將。爲先從重推考。仍自該營嚴査草記。又啓言。楊根郡守尹馹。性本躁暴。政多苛急。刑杖之濫酷。吏民殆不安堵。市直之刁登。商旅多不入境。他餘可驚可駭之端。似非常性人所爲。不可以衰劣之人。置而不論。請罷職。敎以。不可但歸之於風聞。從之。又啓言。全羅兵使許★(氵+近)。崇飮而時或狂酗。嗜利而全無忌憚。軍校施賞之資。盡入私橐。而按例試才。一不設行。營屬差任之際。大開賂門。而醜謗瑣說。一道公傳。至於邊門城堞。卽係帥臣之大政。而前此莅任者。莫不修葺。★(氵+近)則在職周歲。慢不爲意。一任雨遼之崩頹。初無撮土之補築。其他不職之狀。有難一二枚擧。請罷職。敎以。遠外風聞。有難準信。爲先拿處。又啓言。恩津縣監朴健陽。自在賢關。素多誚謗。及當分憂。不思悛習。魚貿勒徵。浦民有流亡之患。場稅濫捧。商旅多愁怨之聲。濫杖而肆狂悖之性。糴紊而任狡猾之吏。餘他猥瑣之擧。駭妄之狀。不一而足。闔境之民。皆願速去。如此不職之人。不可置之於字牧之列。請削職。敎以。此亦風傳。有難輕許。爲先拿處。又啓言。金光運之爲光陽也。恣行不法。專事肥已。還起田之偸食五結。人口米之百石加徵。卽係貪猾之大者。至於禁松一款。最爲沿邑之大政。而乃敢恣意斫伐。發賣於鐵店。多取家材。船運於其家。闔境愁怨。行路唾罵。及其貶罷之後。擧皆踊躍相賀。如許貪猾之吏。不可以官職之已遞。有所容貸。請拿問嚴覈。從重勘罪。敎以。誠有是也。豈可不如法嚴繩。從之。仍令該道詳査狀聞。以懲貪墨之習。又啓言。臺啓事體。不輕而重。旣登前席。敷陳啓辭之後。苟非承批或被遞。則例不得退出。而掌令沈鏗。混奏兩啓。不得承批。據遽爲引嫌。仍卽退出。大損臺體。極涉駭然。請罷職。從之。又所懷。臣近叨雷肆。經旬持被。延頸之誠。有倍常品。第岐嶷之表。雖未仰瞻。而溫文之德。伏想日就。我殿下所以身敎之聖謨。早諭之弘規。必無待群下之仰勉。而若稽夫子之贊易。曰蒙以養正。聖功也。是以古者聖王之敎世子也。自在孩提之時。必使與正人居處。奇衰之進。不近於耳目。端方之士。常接於左右。凡於起居飮食之節。無一不出於正。然後習與知長。德與日新。以得乎心傳精一之妙。作聖之根基。實不外此。顧今尺衣漸長。春煦向暖。政合頻開冑筵。招見宮僚。而亦不必拘於禮節。務使士夫之親接居多。宦妾之昵近常少。則養正作聖之功。自在於不言不知之中矣。臣謂深惟贊易之義。克軫養德之術。稍待春和時開講筵。追三代敎儲之規。啓萬年無彊之休宜矣。敎以。當留意矣。又所懷。易曰節以制度。不傷財。不害民。語曰節用而愛民。古聖王所以節財用者。非直富國之計。實爲裕民之本故也。國家經費。專在於戶兵二曹。而試以臣所覩記者言之。臣於壬寅年間。待罪軍色騎郞也。本色一年之入。足支一年之費。每有贏餘。以備封樁。至於昨年冬之復叨該郞也。庫儲頗縮於頃年。經用常艱於每月。故竊取歲費之數。較諸歲入。則幾乎相當。無甚贏餘。壬寅之於昨冬。不過四歲。而經費之漸增。庫儲之漸耗。如是相懸。今若因循遷就。苟無別般節省。則安知數年以後。所入不支於所費。反不如昨冬之視壬寅乎。凡今日冗濫之費。尾閭之泄。亦豈無許多弊端。而隨處補漏。莫如溯源。苟求裕財之要。亶在節用。節用之本。無過崇儉。所以節用也。崇儉也。誠爲民憂國計之急先務也。原其大本。則亦惟在於我殿下菲衣卑宮。躬行之如何耳。請益懋昭儉之德。以爲裕國裕民之方。敎以。亦當留意矣。又所懷。言路之不通。實爲有國之大患。其流之害。反有甚於天災。蓋仁天之警。容或有轉而爲祥之道。言路不通。而國之能爲國者幾希。從古遇災之時。必以開言路一款。爲急務之急務者。政以時是也。今我殿下側身修省。廣詢廷僚。開示進言之路。博求消災之方。宜其嘉謨滿庭。直聲盈耳。而臣愚死罪。竊以爲殿下雖勤於求言。而昌言必不得聞也。何則。殿下於卽阼之初。未嘗罪一言者。稍涉袞闕。則輒賜優奬。近年以來。漸不如初。訑訑之色。溢於辭敎。强沮國人聲討之義。則至乃設法而禁之。厭聞廷臣鉤覈之論。則反或嚴辭以怵之。粗進可口之劑者。多蒙寵納之批。略效批鱗之語者。顯示厭薄之意。處分姑停。絕是罕有之例。而遂作成憲。舊啓新發。實循公共之論。而過加摧折。間或有一二論事之章。亦不無利害得失之見。而言涉時政。則惟是令廟堂稟處。事關民隱。則不過下道臣詢問。終不見一事之採用。而徒作公車上休紙。然則向所以求之者。適足以循事例備觀瞻而已。烏在其求言之急乎。夫君臣之間。等威截然。雖使和顏以導之。爵賞以勸之。猶懼其不敢自盡。今殿下不惟不賜之開納。乃或郵罰之踵至。所以言責之臣。亦皆百計規免。强而後進。而趑趄囁嚅。熟揣深量。上恐觝觸之嫌。而不敢爲硬硜之論。下懼疑怒之至。而不敢爲推罷之啓。似此言路。其將曰開乎否乎。此雖今日廷臣不忠不誠之罪。而臣愚死罪。竊恐我殿下來諫之誠。亦有所未至而然矣。噫。言路之開閉。實關有國之興替。誠能實心採納。無使臨門博詢之擧。徒作一場文具而止。則消災致祥。特一轉移間事也。請亟恢虛心之度。務從逆耳之論。敎以。當留意矣。又所懷。泮庠課試。法意甚美。非卽爲較藝之方發解之選而已。乃所以培養士習。激勵文風。揀年少鳴世之才。備他日華國之用。是以國朝以來。名儒鉅工。率多發軔於此矣。及夫世級寢降。士習漸渝。育莪之地。便作爭奪之場。飭躬之士。或有斂避之歎。有識之寒心。厥惟久矣。頃因泮場之嚴戢。致生無前之變怪。至登於臺臣之章。士林之羞恥。已無可言。至於外場攔入之弊。比或有之。豈意多士思皇之列。有此無忌憚沒廉恥之變乎。旣往難以追究。將來在所嚴禁。而生進會圍在近。難保此弊之必無。預飭館學之官。布諭京外之儒。痛革奸竇。無使犯科。泮庠則使應赴儒生咸入場內。如或移場外一步地者。直以科場弄奸律施之。不飭主試之臣。請從重勘罪。敎以。依此申飭。○正言柳畊啓言。 陵寢祭享。事體莫重。例於節享時。自銓曹計其程道。前期二日。差典祀官。使之受 祭物先詣矣。今番正朝。 銓曹不卽趁期差遣。前二日薄暮。始投 祭帖於殘司末官。蒼卒氷程。達夜馳去。莫重 祭馱。中路破傷。至於急報太常。更爲封進。事之不敬。莫此爲甚。請伊時差 祭銓官。亟施譴罷之典。從之。敎曰。莫重 祀享。有此欠敬之擧。聞甚悚然。差 祭之不審銓官。固有罪矣。該寺再封 祭物。不能草記論罪。事體所在。極爲寒心。當該公事提調罷職。又啓言。乘馹之法。自有定式。以騎曹事言之。判堂及該色堂郞外。無得擅騎。而昨冬李家煥之爲參知。差 祭長陵也。濫把驛馬。至於數匹。末乃載轎而還。旣非該堂而濫騎馹馬。已涉可駭。雖是罷 享。而歸路乘轎。亦爲寒心。請亟施譴削之典。從之。敎曰。聞甚駭然。拿問處之。○副校理李太亨所懷。今當歲首。朝參有命。一念政勤於弭災。至誠方切於求助。凡在廷僚。孰不欽仰。而第念今日求言。亦近於文具。恐無以責其實效。雖以日昨臺啓一事言之。臺臣已傳於承宣。啓草至出於小報。則職在惟允者。惟宜捧納。而徒緣怵迫嚴敎。未免還給臺臣。此等事例。前所未聞。若此不已。後弊難言。至於臺臣。則雖云再三往復。欲傳避辭。而終不能據臺例而苦爭。又不免因齊日而徑退。四日之後。今始來避。其壞損臺體。更無餘地。請伊日承宣罷職不敍。臺臣亦施譴罷之典。敎以。 承宣事。臺啓已發。令無可論。 臺臣事。譴罷過矣。未卽來避。不無所失。推考。又所懷。科場早呈。實爲近日痼弊。爲士者全不點檢。而唯以速呈爲能事。掌試者亦不諦察。而唯以早晩爲立落。夫如是故。私作肄習之工。初不致意。科第高等之券疪病尤多。甚非所以盡人才之道。而正科規之意也。目今科期不遠。宜講矯捄之策。懸題時及呈券時。定其時限。時限前毋得呈券之意。請預爲知委多士。俾作一定之規。敎以。令廟堂稟處。備邊司啓言。因李太亨所懷。有稟處之命矣。近來試券早呈之弊。誠如儒臣所懷。而每當設場之時。輒以勿拘早晩。必盡其才之意。出擧條飭諭者。非不申申。弊又如前。終未少捄者。令不信於擧人而然也。今此懸題與呈券。竝定時限云者。不無意見。懸題之後。呈券之前。寬以四五時之限。且自試所懸題納券。皆必呼時。使入場擧人。曉然知某時懸題某時呈券。則自無忙促之心。稍有構思之暇。才可以盡矣。製可以精矣。旣定時限。仍作恒式。今科如是。後科又如是。不出數年。早呈之弊。庶幾釐革。而係是科場變通之事。請更爲問議於時原任館閣之臣。爛商歸一後稟處。敎以。依草記施行。○副校理趙弘鎭所懷治民化俗之方。必使恩威竝行。寬猛互濟。然後可無偏勝之弊。而殿下御極以後。所以發政而施惠者。專尙乎喣嚅撫摩。蠲減惠恤之道。則方伯之臣。字牧之官。乃以施惠爲急務。施惠之不足。而其弊至於要譽。施惠之道。終歸難繼。要譽之術。每欲逾人。故講究多方。創行新規。甚至於以官長而屈畏小民者有之。故編戶之民。習成傲慢。侮蔑牧伯者。無處不然。名分相混。紀綱不立。請從今以後。凡罹於法者。一付有司。勿以事細而有貸。又爲嚴飭道臣守令。毋作釣譽之政。必思正俗之道焉。敎以。當留意。又所懷。殿下之臨御。今已十年矣。聰明有臨。總攬群綱。憂勤一念。不懈萬機。宜其治法政規。庶幾蔚然。顧今朝無定制。化未成俗。較諸卽祚初圖治之時。則反有遜焉。是蓋由於尙文則過而懋實不足故也。 廟堂訏謨。不過前例之因循而已。 臺閣言責。不過故紙之傳啓而已。兩銓政注。只循資格而無擇人之實。八路字牧。徒襲虛僞而無愛民之實。餘外所注措者。外面觀之。非不彬郁。而苟使深究。則皆欠實地。是以朝廷之上。修飾成風。閭巷之間。浮華是尙。無怪其政法之不立。而治效之愈邈也。夫爲政之要。莫過於懋實。所謂實者。實用其功之謂也。本之於心爲實意。修之於身爲實德。行之於事爲實政。惟殿下以實意而修實德。以實德而行實政。則禮樂做治。必不爲文具之歸。聲敎所及。自當有誠孚之美。請深軫文勝之弊。益勤懋實之念。敎以。當留意。○修撰成種仁所懷。遇災求言。卽帝王家盛節。而今日臨門之擧。特出博詢之意。上自公卿大夫。下至凡百庶位。咸效執藝之義。仰副求助之眷。甚盛擧也。古所云嘉言罔伏。豈必專美。然而近日箴規之方。若遇事會。則君臣上下皇皇汲汲。如將不及。而不過數日。又復寂寥無聞。雖以今日言之。殿下求言之敎。丁寧懇惻。寒朝臨門。酬酢如響。而日晡以後。聖心稍弛。或不無忙遽厭煩。草率了當之意。卽此以觀。則今日之事。恐不過一場文具而止矣。夫人君側身之念。不獨遇災之時。人臣進言之誠。奚但朝參之日。必也不遇災而常若遇災。非朝參而每如朝參。然後方能實心相孚。而不至於空言也。請自今至誠不懈。惟日憧憧。使今日求言之意。毋歸於有始無終之歎焉。敎以。當留意。又所懷。 執義李敬一之進前奏事也。臣則以班次居後。雖未及相見光景。而筵席擧措。甚多顚錯。請施譴責之典。敎以。旣已遞差。別無可施之罰。置之。又所懷。三司言事之章。所係不輕。殿下惟當一賜觀覽。言固可用。則卽爲開納。語雖有咈。而亦宜優容。固不當先示色拒之意。以防來諫之路矣。近日章疏間。雖關係懲討之大者。或有不槪於聖心者。則以此等疏章勿捧之意。預飭喉院。殆若設令而禁之者然。此不但有異於目下求言之聖意。實恐啓日後無窮之弊。諫長雖已言之。而未承允兪之命。請更加三思。特寢勿捧之敎焉。敎以。處分。意有在矣。又所懷。天下事。外若無可虞之端。而內實受病者。最爲識者之深憂。譬如人之一身。飮食容貌雖似平人。而腹心先蠱。元氣潛鑠。則終至於莫可救藥之境。顧今國事之憂虞。何以異此。試以目下治象觀之。則似若旣安而旣乂矣。規模若可以粗立。生靈不至於甚困。內無輿服玩好之具。外無彊域竊發之患。驟以觀之。實無顯著之疪瘼。而然而世道之澆漓。庶事之頹墮。莫近日若也。憂勤之念。屢形於絲綸。而群下猶復恬憘。蠲恤之政。每勤於歉歲。而實效終未下究。紀綱日紊。上下之名分已替。俗化漸壞。篤厚之風流難見。百弊層生。一變無期。此其故何哉。臣竊瞷我殿下聖學高明。聰睿卓絕。萬機不遺於巨細。一世咸囿於範圍。而第伏念聰察太過。或欠大體之是務。文具反勝。未見實心之相孚。臨事嚴迫。則群工不暇於奔走。乾剛獨運。則庶務專歸於上裁。志存涵蓄。而事或發露。始雖淬勵。而終至因循。由是承望成風。牽架度日。以言乎廟堂。則建白無聞。趨走爲恭。以言乎臺閣。則媕婀取容。逢迎爲事。以言乎銓曹。則取捨不明。排比成習。中權無詰戎之政。而紀律率多不嚴。方伯忽分憂之責。而災俵間或失檢。凡此形見之弊。實難毛擧以奏。而苟求今日之病源。則專由於我聖上躬率之未得其方耳。殿下苟於政令施措之間。惟以誠心做去。則上令下從。捷若影響。何患乎庶官之若是瘝曠。百度之若是叢脞哉。請自今惕然改圖。以爲大警動大振作之地焉。敎以。當留意。○行工曹判書金華鎭啓言。惟我聖上遇災修省。臨門延訪。求助之德意。若是懇惻。凡厥有位。孰不欲殫竭底蘊。以對揚休命。而如臣謏識。旣無平日之所講究。則副急臆對。反歸不誠之科。雖不敢以某事某言指的敷陳。而今見大小諸臣之所仰奏者。亦豈無切中時務。有槪聖心者乎。第念遇災之時。則若將警動。而日久之後。則易致狃安。以我殿下對越之誠。周咨之念。雖於無災之時。常若遇災之日。一心寅畏。罔或少弛。今日獎一昌言。明日行一實政。毋使此擧徒爲觀美而止。則將見工諫旅箴。日陳於前。弭災之道。捄時之策。恐不外是矣。請深留聖意焉。敎以。卿言好矣。當留意。○漢城判尹金鍾正啓言。臣情地畸危。學識空疏。今於敬天恤災博詢求助之下。無以對揚聖意之萬一。第有平日芹曝之誠。耿耿欲一陳者。不敢自外。謹以立大志明聖學嚴懲討振紀綱開言路擧賢才厚民生七條仰達矣。此固爲治之大法。而今日急務。尤莫過於貽燕之謨。貽燕之謨。保傅傳所云早敎諭與左右正。固已盡之。而其本則又惟在乎殿下以身敎之而已。身敎之方。其細則言動服食之間。莫不有垂訓貽則之道焉。其大則亦不外於上項七事。苟以此引而伸之。觸類而長之。推致乎其極。則治平之道。貽燕之謨。可以兩盡矣。請留神採納。無以人廢言。敎以。卿言好矣。當體念。○戶曹判書趙㻐啓言。殿下遇災警惕。有此臨門下詢。如臣蔑學淺見。其於天災消弭之策。旣無素講。何敢臆對。而古人有言曰消災莫如修德。修德之根本。在於萬化之源方寸之地。其體雖至微至小。而其用則至大至廣。推極而言之。則洋洋發育。峻極于天。莫非修德之效也。本源工夫。不能篤實。則其功化之發見。豈如是乎。聖學高明。此箇道理。照燭無餘。何待臣愚之仰勉。而第工夫有知行兩段。先正臣李珥之言曰。行其所知。斯過半矣。 中庸言學問思辨之工。而必以篤行二字結之。蓋知邊工夫。雖或至矣。而行邊工夫。又不可不篤實。殿下聖學卓越。聰明英睿。無微不照。知邊工夫。無容加勉。殿下之所已知者。苟能篤行實踐。則其效必將丕應徯志。風行草偃。何患於治道之不張乎。伏願本源上工夫。必以篤實爲本。政令間施措。亦以篤實爲務。以實心行實政。篤實之化。洋洋浩浩。峻極于天。則天地間災沴之氣。譬若紅爐中點雪。豈有不消之理乎。消災之道。惟在於此。而抑臣又有區區之慮。日食之變。異於他災。天下之所共覩也。其應驗之如何。雖不敢測度。而設令彼國有事。其害則必先及於我國。陰雨之備。不可不念。而度支之財力匱竭。八路之戎政疏虞。誠爲切悶。財物儲蓄之道。戎備克詰之策。請深加留意。敎以。當留意。○吏曹判書金魯鎭啓言。惟我聖上。以歲之首。以月之正。乃有臨門延訪之擧。遇災求助。意甚盛也。第上之所以求言。下之所以進言者。一或不誠。反歸無實。 中庸一誠字。實爲治道之本。而其所成物之效。則必在於悠久。易又云聖人久於其道。而天下化成。其所云久者。卽所以體天之道。持之以悠久。行之以不息也。以言乎聖學。則一或間斷。非悠久也。以言乎法制。則一或廢弛。非悠久也。以言乎作成人才。則作而復輟。非悠久也。以言乎用任賢能。則用而復捨。非悠久也。我朝官人之法。不但在於久任責成。雖以古昔言之。虞廷黜陟。必待三考之後。陽城論事。亦在七年之久。而近來三司言責之臣。朝除暮遞。視同傳舍。則雖欲竭論得失。其勢末由。中外任事之官。乍拜旋移。未暇煖席。則雖欲展布才能。其道無路。凡厥百執事。孰不可久任。而至於守令。尤係生民休戚。必人與邑相稱。官與民相信。然後庶可責效。而許多字牧。旣未必盡得其人。又從以考績之不嚴。遞易之太頻。邑弊民隱。初未及詳察。奸鄕猾吏。反喜其迎送。畢竟害及於小民。邑至於蠱壞。臣意則嚴薦主之法。擇牧民之才。而申明舊典準朔之規。除非物重地大。自前啓請之邑。及難治劇邑之因特敎勿拘常格之外。則雖當大政。未準朔守令。請勿令遷轉。俾盡責成之道。從之。又啓言。書云在知人。在安民。安民之道。必待知人之後者。誠以不知人則無以安民故耳。臣之上之所論兩條。旣屬知人。而至若安民之道。旣無素講於平日。則實難强覓於卒地。第念諸道之屢豐。而民產猶窮。關東之荐歉。而流亡相繼。蔀屋困苦之實狀。以聖上日月之明。已悉俯燭。何待臣言。而究其弊源。則遊食衆而農利絕少也。軍額繁而疊役歲加也。糴糶盛而徵斂無藝也。吏胥增而誅求多門也。至若黃口白骨之飭禁。而其弊猶存。近隣遠族之侵徵。而其困愈甚。凡所爲弊。不一其端。曾見先正臣成渾奏議。則請設一局。名之以革弊都監。主管則屬之大臣。釐正則擇出諸堂。內自都市。外及民瘼。一一枚擧。商確變通爲請。而臣意則古今旣異。意見各殊。欲所以革弊者。反恐所以生弊。朝家旣設貢市堂上。又有八道句管。今不必別立廳名。以致紛更。貢市則專管都民利害。句管則各掌該道弊瘼。耳目之所不及者。諮訪於守令。矯革之所難擅者。往復於道臣。大則使之狀請。小則許其便宜。某邑某弊之幾許釐革與否。依決訟數爻上聞之例。每歲末。自各該道修報備局。俾考勤慢。今日革一弊。明日又革一弊。要以積弊盡革爲期。則核實之政。革弊之要。恐似兩得其宜矣。敎以。所奏好矣。令廟堂申飭京外。又啓言。器使群工。卽人君任賢之要道。而我朝用人。專取科目與門閥。故一經名宦。便成通才。文學政事。無適不可。蓋官旣有大小。人各有能否。孟公綽之優於趙魏老。而不可爲滕薛大夫。黃覇之能於治郡。而損於爲相。人才優劣。古今同然。雖以臣一身言之。以聾瞽之人而處以銓衡。以憒劣之才而責以鑑別。縱欲强其所不能。其勢末由。則竊恐我聖上則哲之明。尙有所未燭。而器使之方。實未得其道也。蓋人才不借於異代。惟簡亶在於聖心。求賢才則必以立賢無方。恒軫聖念。愼名器則必以官不必備。克遵古訓。凡於旁招俊乂。器使群工之方。請益加留神。以盡用人之道。敎以。當留意。○右參贊鄭昌聖啓言。日蝕之災。未必專爲我國。而殿下引而自當。備盡修省。此誠帝王之盛節。然聖心若出於應文。則固無可言。茍能實心警愓。則當思招災之本。俾盡應天之道。然後方可轉移。日者衆陽之宗。而陰沴之敢欲㭺翳。譬如聖德光明。而凶逆之徒陰肆誣毀。夫天象之遠。則捄蝕之方。靡不用極。人道之邇。則千古所無之變。不思殄滅之道。將何以消災格天乎。臣謂消弭之策。莫急於誅討亂逆之遺種矣。敎以。首陳事已悉諭。袖進八條所懷。從當賜批矣。又所懷。批以。卿能體古人十漸之意。有此八目敷陳。亟庸嘉歎。當隨事體念矣。○兵曹判書徐有隣啓言。近來左道之熾盛。誠爲當世之隱憂。大抵一種詭誕之徒。輒藉諸般妖幻之術。愚亂平民。譸張邪說。已是明君哲辟所可嚴禁痛絕。而況自數年之間。凶逆之類。迭發疊出。而必以此爲煽動人心之妙方。或引䜟諱緯之書而誑惑之。或以符呪之說而利誘之。潛懷張角之凶。顯售王則之計者。已露於前後獄案。綢繆和應之狀。如印一本。其爲國家之深慮。世道之大患。容有極哉。肆惟我聖上深恢辟邪之圖。務盡寒源之方。年前十行之敎。丁寧懇惻。有足以透金石而感豚魚。雖彼至愚之賤。宜有牗迷之效。而誑誘之說易入。詿誤之習難瘳。此箇弊源。亶由於正學不明。儒術不行之致。昔程夫子論佛老之害曰。是由聖學之蓁蕪。正路之閉寒。闢之而後。可與入道。此豈非天下後世。抑左道禁邪說之要道指南乎。請自今凡於明正學崇儒術之道。益加勉勵。以絕左道惑民之憂焉。敎以。好矣。當留意。又啓言。朝臣出入禁門。跟隨自有定數。而門禁宜嚴章標是考。故卿宰之無實職者。間致借隸不得。未免單身入來。揆以事體。誠甚可悶。日前聖敎。爲斯之慮。至有一從跟隨許入之命。而跟隨之無章標者。無礙許入。則雜人之憑藉攔入。難以區別。滿庭搢紳。孰非禮使之臣。而至於二品以上。班聯卿月。位近槐棘。非但朝家之視待。與他自別。每致候班之往來。赴公稍頻。此不可無別般變通之道。臣意則文宰二品以上及武蔭曾經摠管以上。特頒章標一箇。以爲無實職公故時取用之資。如非自已所用。而擅自借人者。隨現重繩事。請定式施行。詢于大臣。左議政洪樂性曰。雜人之攔入闕門。固宜嚴禁。而卿宰之單身出入。亦關禮貌。不可無變通之道。而兵判所奏似好矣。從之。○行副司直徐有寧啓言。今之言時弊者。其說不一。而要其領。則不過曰生民之困瘁也。言路之杜塞也。義理之湮晦也。紀綱之紊亂也。臣則以爲是亦末耳。其本則惟在殿下方寸之中而已。夫論心說性。雖是老生之常談。而自古人臣之進言于君也。捨此則不之告者。誠以本之不治。而末之能修者。未之有也。竊伏聞殿下於今歲之首。特開經筵。進講思傳。是書也卽聖人傳心之大法。帝王出治之要訣。臣未暇遠引他說。謹以先輩之所嘗論是書者。爲殿下一誦之。先正文成公臣李珥當 宣廟盛際。慨然有堯舜君民之志。博引經傳諸子之說。著爲聖學輯要。而其篇首統說者。卽庸學之傳首章經一章也。其爲言曰天命之性。明德之所具也。率性之道。明德之所行也。修道之敎。新民之法度也。戒懼者。靜存而正心之屬也。愼獨者。動察而誠意之屬也。致中和而位育者。明德新民止於至善。而明明德於天下之謂也。又曰致中和之功。止於一家。則一家之天地位萬物育。而明明德於一家。止於一國。則一國之天地位萬物育。而明明德於一國。及於天下。則天下之天地位萬物育。而明明德於天下矣。三代之後。一家之位育者。世或間出。而一國天下之位育者。寂寥無聞。仍以其傳道之責。仰勉於宣廟聖祖。其眷眷忠愛之誠。至今照耀人耳目。百載之下。有不禁激仰興感。惟我殿下聖學貫天人。睿知冠百王。其於性命理氣之原。天德王道之學。無容群下之仰贊。而若使如先正者。生于今日朝廷。則其所以對揚承奉者。當如何也。而功化所及。又當何所旣耶。適於進講是書之辰。又承求助臣工之命。臣未敢贅他。只以此一言。爲聖朝丹扆之獻。而以先正之所仰望於 聖祖者。亦以仰望於殿下。苟能此道矣。何憂乎民生之困瘁也。何患乎言路之杜塞也。何畏乎義理之湮晦而綱紀之紊亂也。其於轉災爲祥之方。亦何有哉。請深留聖意焉。敎以。當體念矣。○行副司直洪良浩啓言。今於三陽之月三元之日。乃有薄蝕之變。此是陰盛敵陽之徵也。消弭之道。宜先於扶陽抑陰矣。惟殿下克念修省之義。有此臨門求言之擧。夫治心則存道心而遏人心。檢身則崇節儉而戒逸慾。制治則重敎化而賤名法。用人則先德行而後文藝。以至政令施措之間。必也恢公道而抑僥倖。明義理而正人心。察幾微而杜亂萌。皆所以扶陽抑陰。而應天以實之道。無出於此。請深留聖念焉。敎以。當留意矣。又啓言。夫修省之策。莫急於陰雨之備。陰雨之備。莫大於西北兩邊矣。以西路言之。自關西向京城之喉隘。惟是洞仙棘城兩路而已。洞仙則重巒複嶺。實爲天險。而況又築城設關而守之。可防敵兵之馳突矣。至於棘城則山脈中斷。下成平地。過此以東。橫出瑞鳳之野。無一嶺隘。直達京師。故丙子之亂。捨洞仙而由棘城。掉臂而徑進。其爲要害。莫大於此。昔年故相臣金錫冑建議。設置蒜山僉使於棘城正方之間。誠有深計。而處在平野。規模草創。及至 先朝。陞爲兼營將。而吏卒鮮少。物力疲殘。又無城栅之固。將何以責守禦之功乎。蓋於此地。舊有高麗時石城土城遺址。廣袤不過三千餘步。右有疊嶂。左有浦口。若因舊城之址。因其土石。則事半功倍。而當與洞仙幷爲巨防。直西一路。方城成重門之固。至於添給兵糧。募聚人民等事。乃可以次第就緖矣。以北邊言之。則厚州古邑。處於三甲廢四郡之間。而野廣土沃。異於三甲之磽瘠。地低霜晩。異於三甲之苦寒。誠爲可居之樂土也。故相臣南九萬之按道也。躬往巡審。陳疏建請。遂與茂山幷設邑鎭。蓋爲漸復四郡之計矣。茂山則仍成雄府。田野日闢。人民日聚。至今八十餘年。年穀常稔。倉庾充牣。 六鎭諸邑。皆仰食於此。其利之博可知。厚州則設鎭未幾。偶有犯越之事。遽然撤罷。穀種菜根。尙自茁茂。北人至今恨之。具其地勢無大嶺之隔。自江外直通於咸興。實爲西北兩界之樞紐。決不可空而棄之也。其形便利害。詳載於故相兩疏。一經乙覽。可以瞭如指掌。按而行之。臣不暇造次覼縷矣。顧此西北兩事。俱係固國實邊之急務。而棘城則臣待罪海藩。曾所屢見而熟講者。厚州則待罪北邊時。亦嘗送人搜訪。詳探物議。故敢此條陳。請下詢廟堂。竝使商確稟處焉。敎以。從違間稟處。 備邊司啓言。因洪良浩所啓。有稟處之命矣。棘城築墉。旣有勝國之遺址。厚州設邑。可按故相之建議。則其所論列。不無意見。而第伏念從寇兵一過之處。置樓櫓百雉之障。殆近於隨矢立的。與茂山而竝設。比四郡而旋廢。其設其廢。俱有所據。則到令復舊。恐難輕議。此兩段。請竝姑置之。批以。棘城築墉事。洞仙關正方城關隘。無非天塹。而猶不能極力固圉。使虜騎無難戛過。此由戎備失宜。何必更設此城爲哉。厚州設邑事。因一犯越。輕棄沃土。未知爲得計。而廢置已多年所。亦不宜輕議還設。竝置之。○行副司直鄭好仁啓言。我聖上每以規模之未立。屢發臨朝之歎。臣亦嘗仰聆德音。誠不勝欽仰。而第規模之立。非一朝一夕可爲之事。必乂乂久久成習。然後規模可立。而近來官不久任。人無固志。以因循姑息爲能事。且人之規模。各自不同。或有堅確者。或有周通者。此外亦有許多般規模。以言乎政注。則堅確者不爲人所撓奪。雖有偏任已見之病。請囑則無自而入。周通者博採衆議。雖有平物情之效。所謂衆議不無挾私之弊。反致因緣圖囑之患。不過若而人。而博採衆議者。自多其人。故干托之路漸廣。躁競之習成風。此銓官不久任之弊也。以言乎科場。則試官之規模不同。或取早呈。或取晩呈。取早之害。不但不能盡其才。時旣促迫。才又不逮。則或合力或借述。甚至於交通場外。惟以速呈爲事。至於陞庠。卽是勸課年少儒生之美制。而稱以公誦。無不力取。其所奔競。甚於求官。自其少時。躁競成習。假令壯而行之。安得免此套乎。以言乎臺閣。則今日三司之臣。亦豈無鯁直敢言之人。而朝除暮遞。視臺閣如逆旅。惟以苟免爲能事。初無擔當自任之意。雖至於官師相規。決知其遞罷之非朝卽夕。則孰肯出言論事。取人疑怒也哉。以此言之。今日規模之不立。專由於數遞之弊。必得堅確公正之人。久居其職。委任責成。各當其才。則銓衡有銓衡之規模。科場有科場之規模。臺閣有臺閣之規模。自內及外。各有規模。則世道丕變而規模大成矣。昔漢光武時。有日食之災。執金吾朱浮上疏。以爲不能久任之弊。綱目書曰。自是易代頗簡。請深留聖意焉。敎以。當留意。○行副司直徐有慶啓言。月正元日。日有食之。我殿下奭然警懼。渙發如綸之音。博詢執藝之說。此誠古聖王好問察邇之盛也。臣雖未嘗傳習五行。傅會災異。而若乃天人感通之妙。休咎類應之說。粗聞先儒之緖論。而決知其不可誣也。則宜乎殿下之怵惕震恐。思聞讜直之言也。然臣聞言之不用。不如不言。是故古之明王。不患人之不盡言。而患不能用言。今殿下博覽經史。洞貫古今。雖在叔季委靡之際。曷嘗有擧一世。無一言之時乎。惟患時君之不能採用耳。苟採用之。便可以爲堯舜爲文武。何患乎治法之不張。天災之不弭。況我殿下聰明睿智。拔出前古。恭儉仁愛。不待勉强。聲色之娛。絕乎本原。問學之誠。根乎天性。雖於淸燕幽閑之際。常使接賢士大夫時多。而討經義則輒至於夜分。諮治道則不憚於日昃。中朝虛襟。惟恐讜言之不聞。是宜聲敎曰闡。治具畢擧。天心底豫。休徵滋至。而奈之何朝無雍熙之美。俗有澆漓之歎。以至薄蝕之變。而天之示警。若是其丁寧也。臣嘗反復思惟而得其說焉。殿下求言之誠。不爲不篤。而用言之實。有所未盡。試以已然者言之。向歲悶旱之時。特下求助之敎。凡百有位。莫不精白殫誠。思效螢爝之補。上而袞躬得失。下而民生休戚。篇牘連累。公車堆積。如此者未可諉之言路之不闢。而畢竟所採用者何言。所施行者何事耶。豈其滿庭訏謨。都無一二可採之言也。臣亦伊時應旨中一人也。其疏未暇贅他。而惟以無災之時。亦如遇災。爲第一要旨。是豈無所言而然哉。誠以今之病源。專在姑息。纔遇災時。遑遑汲汲。若將有遇爲。災已去後。沁沁泄泄。便復昔日樣子。前番旣如彼。今番又如此。恬憘成習。忸玩爲事。此病不祛。雖日下十行之綸。日積萬言之疏。適足爲一場文具而已。奚益於實用也。顧今聖志奮發。百僚奔走。思以一得之遇。仰贊九重之化。此正轉災爲祥之一大機會也。若或徒尙空言。不務實用。忸於苟安。任其懈弛。則安知今日之博詢。不如向歲之無實耶。誠願殿下毋以災過而爲安。毋以言至而爲滿。一變恬憘之習。以臻淬勵之域。使今日廷臣所仰陳者。不作紙上之虛文。則其於聖上求言之義。尤有光矣。而弭災致瑞之方。亶不外是矣。請垂察焉。敎以。當留意。又啓言。宮人墨世所居處立碑事。曾有所仰請。而至蒙允許矣。側聽幾年。尙未擧行者。雖緣有司之不遑。而豈非朝家之欠典耶。我殿下褒忠獎節。勵世樹風之政。靡不用極。固不待臣言之更請。而若謂故跡已塵。遺墟難尋。終始泯沒。則恐非綜核之道也。臣則以爲雖其非故墟。乃於空閑地。豎一片石。使國人知某宮人殉國之蹟好矣。請更加申飭。斯速擧行。詢于諸大臣。左議政洪樂性曰。此旌閭之尙未擧行。殊爲欠典。誠不可仍以泯滅。若其所居家基。終不可得。則於其故里通衢。旌表好矣。領敦寧鄭存謙曰。遺墟終不得以的知。則所居之洞名。必有相傳之說。訪問旌表於古里通衢。允合於旌忠烈表厥里之政矣。 判府事金熤曰。墨世事。誠可傷痛。而丹忠毅烈。實曠世罕比。旌表之擧。迄今闕焉。大是欠典。年前因重臣筵奏。成命已下。而以其遺墟之尋覓不得。尙未擧行矣。若訪知其居洞名。則立之洞口前街之上。似好矣。敎以。 漢城府堂上筵退後。詳加訪問。卽爲草記。○行副司直李在簡啓言。目今痼弊。莫甚於奢侈。貪風之日熾。生民之倒懸。職由於此。禁抑奢侈。實爲當今急先務。而禁奢之要。又在於尙儉。朝家用人之際。必取廉簡儉朴之人。首先獎用。使一世咸知上之所好在此而不在彼。則庶或有一分觀感之效。請令政府該曹。依古例抄啓淸白廉謹之吏。已故者錄後褒尙。時存者拔例超擢。以爲風動之地。從之。又啓言。仁政必自經界始。田政淆亂。最爲病民之端。改量之議。屢登於章奏。未嘗不許令施行。而尙無指一之成命。至今未免因循。今若以一年幾邑酌定。分排於各道。令道臣察其緩急。擇其守令之可辦此事者。逐年準數擧行。不出十年。可了八路。請令廟堂稟處。從之。 備邊司啓言。二十年一改量。自是法典。而目今諸道改量處。 湖西南若而邑外。多則過百年。近不下六十餘年。田政之紊亂。推此可知。其在正經界之道。不可一向抛置。而諸道之一時竝興。其勢誠難。若依重臣所奏。付之各道。 道臣察其緩急。隨其豐歉。每一年。限以六七邑或三四邑。次第改量。毋或如前因循。則十年前後。庶可了當。而若其改量邑。揀守令擇監色等節。一委道臣。審察擧行。然後亦可責效。請竝以此意行會八路。批以。擇邑倅。然後可議均量。而一番査驗。動費境內民。此則又待豐歲。然後庶或容手。今豈可遽然行會。徒歸於無實之科乎。先以此意申飭該道。若値邑倅得人。年事稍豊之時。指陳某某邑經紀之由。仍卽着意擧行事知委。○御營大將李柱國啓言。無故作散之法。內三廳末仕者。則毋得作散之意。前後飭敎。不啻縷縷。而近年以來。此輩之無故作散。間或有之。故末副薦與遐方來仕者。將未免抑鬱而解體。在朝家綏遠之道。不可無慰撫之方。從玆以往。末副薦末仕者。必爲遷轉。毋至作散事。請另飭銓曹。永爲定式。從之。敎以。無故作散人。竝令書入。又啓言。詰戎之政。國之大事。而近年以來。諸道水陸停操。或至七八年。或至五六年之久。若多年停操。則非但鍊習之疏忽。軍伍之有闕。不爲充定。器械之毀傷。亦不修繕。言念陰雨之備。誠非細憂。自今以後。如非饑饉癘疫之歲。則諸道水陸操。毋或停廢事。請申明定式。從之。○刑曹判書趙時俊啓言。有國則有民。有民則必有籍。籍者蓋欲詳知戶口登耗之數也。古昔帝王。受人之獻民數而至於拜。則籍法之嚴且重可知矣。挽近以來。欺詐生弊。虛僞成習。每當式年成籍之時。列邑守令。謂以戶口增一段。在於七事之中。而必增虛戶。以成版籍。虛戶之增加無難。故實戶之隱漏不覈。雖云方內之民籍。凡爲幾何。而實數之多寡。未能的知。此豈古之籍法也哉。漢以戶口增而賜爵。則冒虛者必有罪矣。宋有戶版失實之奏。則綜實又當詳矣。況且國家之有民。猶倉廩之有粟。府藏之有財。何可一任其虛簿之徒擁乎。間或有守法之官長。欲從實數而修籍。則京司輒以戶口之減縮。嚴辭退斥。此亦襲謬而然也。今當成籍。宜有矯革。虛戶之前套。一切痛禁。漏戶査括。着意擧行。如是申飭之後。若有犯者。摘發論罪之意。請申令京兆。嚴飭各道。從之。又啓言。京外大辟罪人之已經考覆。乃是嚴國法重獄體之道。而庚子以後六年之間。不得行詳覆。考覆後見囚者。至於十三名之多。此雖出於天地好生之德。而第其罪合置辟。而僥倖假息。則不無屈法之嫌。如或有一線生路。而許久幽繫。則亦當致繁鬱之冤。此後則每冬詳覆。請一依法典擧行。從之。○行都承旨魚錫定啓言。殿下遇災修省。靡不用極。誕敷明旨。詢及庶僚。猗歟轉移之機。實在於是。而臣愚死罪。以爲求言非難。用言爲難。今日滿庭臣僚。各陳所懷。則其嘉謨嘉言。亦豈無採用者乎。殿下一一嘉納。採而用之。以求言之誠意。有用言之實效。則從今以往。雖不求言。而願忠於國者。當日陳嘉言。來諫之道。惟在用與不用。而弭災致休之要。恐不外於是矣。敎以。當留意矣。○行副司直金尙集啓言。歲首朝參。乃是應行之典禮。而今年則遇災以後。聖心懍愓。歷屢日靡懈。旣命常膳之特減。繼有大庭之博詢。十行求助之敎。諄複懇惻。不特三言之善而已。藹然側修之聖念。有足以轉災爲祥。凡在聽聞。孰不欽仰。而第臣之深憂永歎。抑有大於薄蝕之異。惟我殿下光御以來。至誠求治。憂勤惕厲。十年如一日。臣等之所仰望。聖上之所自勉。何嘗不以堯舜爲期。而環顧今日。成效漠然。民生之困瘁猶前。國勢之岌嶪轉甚。朝象無靖共之美。世道無止治泊之期。官師之規莫聞。貪侈之風自如。位著之間。虛僞成習。筵席之上。唯諾爲事。馴致紀綱日墜。俗尙日漓。駸駸然將入於危亂之域。臣每伏見絲綸之下者。事關民國。毋論巨細。躬親總攬。不遑暇逸。而大小諸臣。方且恬憘玩愒。自占便宜。憂國奉公之心。曾不若身家之計。無一人仰體聖意。精白對揚。致至尊獨勞於上。實政未究於下。似此風習。甚事何可做。此誠群下不忠不誠之罪。而亦未必不由於我殿下導率之未得其要。姑息之恩太過。而其流之弊。將至於委靡不振。率是以往。其何以勵末俗而整頹綱乎。爲今之道。惟有大警動大振作。內而責勉廟堂。克盡董率之方。外而飭勵牧伯。叧究懷保之政。如其尤無良不勝任者。明示黜陟之典。以爲懲勸之道。則庶幾人人感舊。各自淬勵。必無因循避事之習。將見奔走率職之效。此不但民國之幸。世道升降之機。亦在於是矣。請深留聖意焉。敎以。言多切至。別加體念矣。○行副司直李文源啓言。年來遍處峽野。稍解民情之切迫矣。大抵所耕之虛實無常。而所賦之低仰無變。昔之良田美畓。今多爲成川浦落。甚至樹木成林。昔之瘠壤薄土。或爲膏沃上品。以今比前。所出判異。而虛名無實者。徵稅自如。新懇墾可食處。則專歸於奸鄕猾吏之舞弄。小民之白地呼冤。朝家之徒然見失。豈非萬萬可痛者乎。一邑如此。他邑可知。他邑如此。他道可知。臣謂宜令廟堂叧飭各道。隨其豐歉。今年行一道。明年行一道。次次改量。一一査出。浦落成林者。幷許蕩除。新懇墾可食者。從實徵稅。則朝家供賦。自無見縮之嘆。而小民之蒙被實惠大矣。敎以。令廟堂申飭。○禁衛大將徐有大啓言。近來南行宣傳直赴之數甚多。故唱第之後。虛司果區處。尙多未了。此甚可悶。且因此而當爲復職者。甄用無路。久屈積滯。今後南行宣傳賜第時。稍重其科規。則科體可以嚴矣。復職亦無積薪之嘆矣。敎以。流來科規。豈可輕改。南行虛司果之積滯無他。昨政除拜。翌政付司果之故。渠輩以本任看作覊旅。射技全不肄習。倖登冀小布三中。此後南行宣傳官付虛司果一款。申復舊例。無如近日之無漸。則實爲捄弊之方。此意令兵曹知悉。使之考例指一稟處。 備邊司啓言。南行宣傳官登科後。虛司果之積滯。果如禁將所論。合有變通之道。南行時司果祿。勿爲徑付。則雖於登科之後。未承六品。自在參下。虛司果可無積薪之嘆。而但南行宣傳官。自武弁淸選。登科之後。區處無路。蓋欲付禁旅。則口傳無期。不付禁旅則歸屬無路。曾於未付司果祿之類。或因特敎。或因筵稟。不得不以出六區處。竝與元司果出六者。而同歸積滯矣。今若欲從長矯弊。則南行宣傳官。除拜至六朔後。始爲許付司果祿。未付司果祿而登第者。屬之額外禁軍。過六朔後。俾通參下仕路。則雖未出六。自有區處。考之前例。南行宣傳官之未受司果祿而登第。則不得出六。復從參下窠入仕者。間或有之。此其爲可據之端。而宣薦禁軍創始之後。初仕階梯。不可不別立科條。故竊付愚見。恭俟上裁。至如科規。雖未敢自下輕議。而別試射。特敎許赴者外。應擧不至太數。取技不至太歇。則可使肄業頗勤。登第稍罕。而亦可捄虛司果積滯之弊云矣。該曹覆奏。不無意見。請依此施行。批以。付司果朔數。 兵判之言。亦有意見。係是更張之擧。問于訓御兩將。更爲稟處。科規事。不必別定畫一之制矣。 備邊司又啓言。依下敎問于武將。則訓鍊大將具善復奉命在外。 御營大將李柱國以爲。南行宣傳官登科後虛司果事。在昔五六十年前。則內試射時。以十巡爲準。未滿二十矢。則雖爲居首。不得直赴。故南行宣傳官之未得直赴。仍爲武蔭者。間多有之。近自數十年以來。不計矢數之多寡。惟以居首。每輒直赴。故諸宣傳官必以居首讓與南行。爲南行者。無人不登科。且除職之月。必付司果之祿。故今月初仕。雖於來月直赴。皆以科前司果出六。久屈積滯。良由是也。此後則別試射。特敎許赴之外。應次內試則未滿二十矢者。雖居首。勿許直赴。除職六朔後。始付司果。則庶捄虛司果積薪之弊云。科規之不必畫一。旣有下敎。則將臣所謂未滿二十矢之說。未免錯對。此則置之。至於除職六朔後。始付司果云者。將臣之見。亦以爲便。請依此定式施行。批以。 御將言誠好矣。昨日批旨中。科規不必畫一云云。指單巡別試射也。十巡未滿二十矢人勿論之說。係是復舊例之擧。豈可謂之錯對。自今一巡別試射外。春秋兩等內試射時。元定十巡數。無或減之。未滿二十矢以上。勿許直赴。年久之後。自上或未記有。有賜第之擧。則行首及掌務宣傳官。卽爲警咳之意。申明分付該廳。使之載錄。成廳古事。有大又啓言。軍制之疏虞。實爲國家之憂嘆。近年以來。或値歉荒。輒停組練。水軍不解捩柁搖櫓之法。陸軍全昧麾旗嚴鼓之節。居安慮危之道。恐不當一任狃安而已。自今以後。除非大無之年。叧加申飭。各道水陸操。依舊例擧行。而至於沿海邑鎭有戰船處。船泊所或於浦口深繫。以避風浪。故潮至則船浮。潮退則船膠。泥沙塡閼。朽敗甚速。固已可悶。而潮旣退則維楫無路。苟有緩急。勢將無用。請申飭各道水營。無論營邑鎭。繫船之所。如有沙泥塡塞處。隨卽疏鑿導濬。以便船路。敎以。後日次對稟處。又啓言。北兵營之設置行營。法意甚重。而兵使還本營之後。虞候代處行營。其所責任重且緊矣。而近來差遣。率多老殘之類。故號令不行於守宰。節制乖宜於校卒。如是而何能彈壓列邑。威行邊境乎。請自今必以地望最優之人。作爲新堂上陞品之窠。敎以。後日次對稟處。 備邊司啓言。沿海戰艦。係是陰雨之備。而繫泊處艙港之湮塞者。十居七八。一月之內。乘潮而浮者。不過數次。不但緩急之無可恃。船隻朽敗。專由於此。疏導之意。實爲急務。以此分付於各道水閫。無論營邑鎭浦。戰艦所在艙港。如有湮塞處。卽令濬鑿。以開船路。而若其各鎭事役。有難一時竝擧。則自水閫發遣褊裨。詳細摘奸。隨其緩急。次第擧行。擧行時應入鎭卒外。濫用橫侵之弊。一體嚴禁。北虞候變通事。惟在得人。不係新舊堂上。凡於差遣時。無論新堂上。必以地望稍優人。極擇下送。如或有不遵令式。疲劣苟充之事。則當該銓官。筵稟論責之意。請定式施行。批以。掘浦事。諸閫有當疏鑿處。有當仍舊處。何不指一回啓乎。今番回啓。無論此事他事。惟以了當爲主。首尾未免橫決。閱月看過。何如是草草乎。卿等推考。末端事依施。備邊司又啓言。各道船港。或有塡塞而當濬鑿處。或有水深而當仍舊處。而日前回啓矇然渾同。辭未別白。致勤飭敎。臣等不勝惶恐。何營邑之隨潮汐浮膠而速於朽敗。何鎭浦之爲泥沙湮閼而急於疏導。竝卽關問于各道水閫。事勢之便否。役夫之多少。使之一體論理報來後。請更爲區別分付。以爲擧行。批以。依草記施行。○行副司直蔡弘履啓言。太學造士之法。鄕貢孝廉之制。不可猝復。則人國需才之道。惟在科目。而我東則前朝科擧之法。創自冀胡。我朝科文之體。昉於卞季良。大抵冀胡兩人。不過中國之老學究。 卞季良之詩文傳者皆陋甚。識者謂我東文體之卑弱。實坐於此云。而行之四百年。名臣碩輔宏儒才士。皆從此道出來。則未可謂華國煥猷之不資其效。而挽近以來。如水益下。日漸凌替。以對策言之。胸中全無揣摩。筆頭倉猝取辦。陳腐之說。冗長之語。捃拾串炙。便一甲乙帳。謂之虛頭。而中頭以下。藏頭沒尾。縮之又縮。以爲先呈之計。而擧子之辦此全篇者。亦甚幾希。臨科則所謂巨擘接長者。立爲規矩。一篇之中。段段分製。湊成爲篇。經綸義理。擔却一邊。破東補西。以爲能事。如是而其可責之以文體乎。所謂詩賦。陳言俚譚。都是稗官雜記。平仄不分。體裁全昧。韻響調格。尙矣無論。落字誤書。全未省察。擧子急於呈券。試官急於出榜。如此之際。胡然而落。胡然而入。卽閑骨同也。卽崑崙棗也。誰怨誰咎。至於四六之文。事大交鄰。事體尤別。而近來科作。全不成說。初項二項。不相連續。違簾疊簾。亦不致察。而僥倖得雋。則輒自矜滿。以爲能手。雖使科體之文。盡合程規。其所需用無幾。而況於魯莽如此者乎。古人最忌文字倒用。有犯於此。則雖有超倫絕群之文。輒置落科。而近世則唐宋之文字。或引用於秦漢。宋明之人物。或證據於漢唐。以是科作一出。笑譁滿世。豈不大可憂嘆者耶。朝家雖不勒定其呈券之早晩。而但使出榜之後。能文者雖晩呈而必參。不善者雖早呈而必落。則唯彼懷抱利器之士。何苦不計善惡。不論精麤。汲汲唯爲早呈之計哉。此則唯在考試者之能不能耳。古人考試之法。必須多日考閱。盡心評抹。鮮有遺才之嘆。雖以歐蘇之文識。得王珪黃庭堅輩爲之參考。而銷院至於數十日之久。我朝中世以上。監試榜過十日始出。稱爲精允。請另擇主試之人。委任責成。細閱詳評。限十日出榜。則如前違格之作。必無混參之理。文體亦有挽回丕變之道矣。敎以。大比當前。以此申飭。○行副司直申益彬所懷。臣誠空疏湔劣。豈有一言裨補於聖明。而適因元朝之災。臨門博詢。敢效古人獻芹之義。敢以收拾身心保惜精神八字仰陳焉。宋臣趙汝愚之執政。朱子與書而勸人主收拾身心。保惜精神。爲當時汲汲之務。收拾身心。卽舜禹所以精一。孔顏所以克復。而不可須臾離乎身之道也。保惜精神。卽淸明在躬。養以夜氣之義也。治平之要。莫切於是。而殿下一念憂勤。無事不親。無細不檢。或至日中。而不遑暇食。或至夜分。而不寧丙枕。有欠於大聖人節宣之方。而臣或有所焦迫之時矣。請必體帝舜允中之法。克念亞聖淸明之訓。以保嗇聖躬爲本焉。敎以。當留意矣。○同敦寧李秉鼎啓言。 明義錄一部。卽海東之春秋。建天地而揭日月。明彝倫而懼亂賊者也。卷末纂輯之列。乃有諸賊之名。其中夏賊之名。尤萬萬骨驚而心寒。以臣子食肉寢皮。不共戴天之心。其何以幷名於一版乎。此不過數板之刊改。而關係則甚重。亟令芸閣就奉敎纂輯板中。刊去諸賊之名。斷不可已也。目今三司懲討之論。固已綱常大義。不容晷刻靳允者。而上下相持。故紙生毛。甚至於劇賦刮雲之律。尙且有名無實。訖未準請。此律未施之前。國不得爲國。人不得爲人。元朝薄蝕之變。未必不由於此。今聖上遇災求助。臨門博詢。甚盛擧也。臣則以爲不準臺請。則雖百千萬事。更張修擧。不足爲消弭之道。請夬揮乾斷。竝賜允從。上答天譴。下正人紀焉。敎以。前已悉諭於廷臣矣。○行副司直金思穆啓言。近年牟利之輩。各執物貨。轉相都庫。使物價漸至騰貴。都民有艱食之憂。使貨利都歸一處。市民有失業之嘆。富者益富。貧者益貧。流習成痼。爲弊難言。第以目下米直論之。當此屢豐之餘。宜有低下之效。而斗米百錢。或有加而無減。若此不已。雖値大有之時。將無價低之時。此蓋京外富民。貿穀積置。惟意操縱。而坐市販賣之人。亦任其指使。莫敢誰何。如是而民何免樂歲之飢寒乎。朝家申飭。前後何限。而未聞法司之摘發嚴繩。實爲慨然。請叧加痛禁。俾有實效。從之。又啓言。北漢民之所仰哺者。專在於糶糴一路。至於升合色落之穀。將爲一分聊賴之益。而挽近以來。捧留本邑。殆無歲無之。致使城民沾漑之資。盡歸邑吏囊櫜之需。民情之抑鬱。固已可悶。而以外邑言之。一番輸納。在所不已。計其程途。或有近於山城。遠於邑倉者。民實不便。未必人人皆然。語其弊則只貽前頭轉輸之憂。等是目下往來之勞。其在一視之道。城邑之民。亦旣無間。則不必移此而就彼。況此餉還儲積。旣是陰雨之備。則捧置外邑。殊非需時之本意。若此而不爲變通。則城餉無充滿之期。城民有渙散之慮。捧留一款。雖不得一切防塞。如非各樣新還停退之時。則無得狀聞之意。請申飭。敎以。連値屢豊之時。則豈有是弊。今不必設法禁之矣。○行副司直鄭宇淳啓言。臣待罪安岳時。適見民瘼之切急者。 海西量田已久。新起旣多。而陳廢亦不少。土地肥瘠。古今判異。溪澗阡陌。變改亦多。而田案歲久。太半磨滅。莫辨字號次第卜數多少。從憑下吏之流來所錄。以爲田稅準額之方。其幻弄欺僞之弊。有不可勝言。而爲官長者。無以詳覈禁戢。非特安岳一郡若此。他邑同然。田政乃是爲國之第一急先務。而淆亂若此。事旣寒心。民情咸願改量。而量田事極重難。若不得宜。則民國俱受其害。而所見旣難於因循任他。故敢達矣。敎以。令廟堂稟處。備邊司啓言。改量一事。方因重臣李在簡所啓。以年限改量之意。論理覆奏。旣蒙允兪。行會諸道。則海西一路。自在其中。更事論列。反涉架疊。今不爲稟處。批以。依草記施行。○行副司直李鎭恒啓言。夫日有蝕之。天譴之最可畏也。 春秋三十六變。皆有應驗。有宋仁宗眞宗理宗時。元朝日蝕。其時群賢以修君德。爲消弭之本。請益加反省。敎以。當體念矣。又啓言。猗我春宮邸下寶齡又添。衣尺漸長。正當敎廸之初頭也。頃下招山林之筵敎。而臣未知何人當翻然而起。以副如渴之望。而第以閭巷敎子第之方言之。兒時先資家庭之訓矣。動靜言爲。請躬率。敎以。當體念矣。又啓言。今方三陽泰來。萬化鼎新。卽我殿下法天行道之一大機會也。凡於政令施措。必以一誠字。少無間斷。董飭群工。俾無虛僞不誠實之事焉。敎以。所奏略而盡。當留意。又啓言。財用有國之根本。故古有十年之積者。謂之富强之國矣。我國則不然。財用不贍。上國使价之往來。經費每患不足。外邑民口之賙濟。倉穀太半不給。堂堂千乘之邦。豈無生財之道乎。臣意則外邑之治否或不無相蒙。褒貶亦不無虛實。殿下深居九重。何以詳察。寧使外邑各隨邑力。自備錢穀。以其多寡。明賞罰愼黜陟。方伯閫帥。一體自備。一以熄貪風。一以補國用。好矣。請下詢廟堂。講究稟處焉。敎以。令廟堂稟處。 備邊司啓言。朝廷擧措。當觀事體之輕重。不當較財用之有無。京外經費。雖曰不敷。指揮營邑。勒令自備。以爲陞賞黜罰之道。則財用縱云有助。事體顧當如何。宰臣所論。未免察細遺大。請置之。批以。依草記施行。○行副司直尹承烈啓言。殿下臨御十載。勵精圖理。袞職無闕。百度惟貞。而求言之敎。前後屢勤。今又溫音誕敷。詢及庶僚。使之各陳底蘊。臣於此有以見殿下畏天省已之至意。如臣魯莾。雖未有一言可以仰塞明旨。然大小臣僚之敷陳。未必無格言讜論。且其爲說。雖或近於陳談死法。陳談之中。自有妙理。死法之中。自有活法。又豈無一二可採耶。臣嘗伏見宋臣朱熹當時君遇雷異求言之日。進乞差官看詳封事箚子。有曰陛下登極之初。已下明詔。獻言者甚衆。而未聞一有施行。乞令後省官銷宿看詳。擇其善者。條上取旨。以次施行。結之曰。庶幾聞者知勸。直言日聞。開悟聖聰。益修政德。應天之實。莫大於此。朱子此箚。蓋爲時君之求言不用。至有看詳取旨之請。此其忠愛眷眷。誠爲今日鑑法處也。臣三復斯言。敢以此爲芹曝之獻。伏乞深留聖意。旁照看詳之例。就諸臣所懷。抄擇可用者。繕寫一通。置諸座側。庸備淸燕之覽。以爲採施之地。敎以。卿言切實。當依此行之矣。○刑曹參判申大升啓言。臣方待罪秋曹。以本曹禁條事。有所仰達矣。禁條中有高重。高重云者。卽禁其尺度量衡之違法低仰也。升斗則該署如式造作。烙印出給。使之行用。而如有無烙印潛用者。廉探糾治。至於稱尺。該署無烙給之事。故長短輕重。市民輩任自操縱。爲弊不些。非不欲出禁捉致。釐革其弊。而亦不無騷擾市廛之慮。若令京兆及該署無論藥鋪市肆。行用稱尺。一幷收聚。眼同校正。一一刻標。使之行用。而如是之後。若有無刻標。私造弄奸者。請依律重繩。從之。○行副司直南玄老啓言。今年日蝕之災。乃在三元之首。其所恐懼修省之道。固當有倍於前。殿下臨門朝參。誕敷溫音。依宋朝天章閣故事。使大小臣僚書陳所懷。遇災求言之聖意。孰不欽仰也哉。以某災爲某事之應者。殆近漢儒傅會之說。而大抵災不虛生。必有所召。臣謹按漢光武建武二年正月朔。日有食之。是歲大飢。 宋仁宗皇祐元年正月朔日食。是歲河北京東大水民飢。其時知靑州富弼。方便賑濟。所活至於五十餘萬人。富弼不過一知州。而其救荒恤民之功如此。天道玄遠。雖難預度。今以已然之跡言之。不可無嗣歲之慮。請令廟堂講究商確。以爲預備之道。從之。○戶曹參判鄭述祚所懷。遇災修省。帝王之美事。納約箴規。臣子之職分。今當日蝕之變。有此臨門博詢之敎。甚盛擧也。如臣不肖。何足以對揚休命之萬一。第臣聞之。自古日蝕之變。必以陰盛陽微之致。或因夷狄侵凌。而中國疲廢。或因君子道消。小人道長。或因女謁太盛。而上失其道。或因臣象促急。而君道寢微。考諸史册。可知也。我國則與中國異。況今聖明在上。四者之咎。實無形現。而乃於元朝發育萬物之初。有此孔醜之變。宜殿下惕然驚動。欲聞消弭之策也。今之議者。皆曰討逆之不嚴也。求賢之不誠也。聽諫之不弘也。生民之不能懷保也。此等諸條。皆足以致災。臣之所見。亦豈異此。第其萬化之本。實在於人主之一心。而治心之工。又必資於學問之力。先正臣李珥編進聖學輯要。末端以道統之在於下而不在於上。爲衰世之恨。必以道統自任之責。深有望於君上。蓋其意以爲君上者。必以堯舜禹湯文武周公之道爲治。然後德可成而功可必矣。今以唐虞三代之治言之。 周公之誅管叔。卽今日討逆之法。而今之元惡大憝。戴頭自在。則與周公誅管叔之義異矣。殷湯之立賢無方。卽後王用人之法。而草野賢俊。未見登庸。則與殷湯立賢之規殊矣。三司論事之章。或有稟處之命。而終無採用之實。則與捨已從人之義左矣。萬民懷保之道。非無蠲恤之惠。而尙多愁怨之嘆。則與惠鮮鰥寡之道異矣。此皆殿下不以道學自任。而不以三代爲法。故爲治終未至於大猷。而玩揭愒時日。卒歸於頹墮不振之患也。臣聞孟子曰。非堯舜之道。不敢以陳於王前。先儒又曰。爲治不法三代。皆苟而已矣。是故自三代以下。漢之文帝。唐之太宗。宋之仁宗。號爲少小康。而文帝謙讓而未遑。太宗假仁而借義。 仁宗則至以爲堯舜之治。朕何敢當。此三君者。皆不知道學之爲何物。而出沒於功利之場。故不過爲鐵中之金而止。殿下誠能體先正告 宣廟之言。毅然以道統之傳自任。凡係爲治之道。專以三代以上爲期。丕惟曰堯舜何人。禹湯文武何人。予亦何人。有爲者亦若是。則上可以爲精一執中之治。下可以爲建極蕩平之化。此臣所以道統之說。深有聖於殿下者也。苟不以道統自任。而只從後世窠臼中。獵取做去。則或恐反落於漢文唐宗宋仁之下矣。天下事。豈有可望者哉。臣謹以春秋綱目考之。元朝日蝕。殆近三十餘度。而多出於衰亂之世。惟漢光武之建武。 唐太宗之貞觀有之。宋仁宗之世。則凡有三度。此三君則粗知警畏。故幸不爲災。而能保其治矣。且夫乾文示警不終日。而若有召亂之事。則雖庸君闇主。尙能知戒。而其所應驗。或在數十年之後。或出一二世之後。未有今日示災而明日致亂者。故一日二日。上恬下嬉。卒以至於危亡而不悟也。殿下今日之問。固出於至誠懇惻。而亦安知明日聖心。又如今日。來年之聖心。又如今年乎。成湯遇旱災而桑林之禱。大雨方千里。武丁遭雊雉而反已之懼。殷道復興。殿下誠能以殷湯武丁之心爲心。則今日日蝕之災。安知不爲殷憂啓聖之機乎。至於官師之規。臣聞見孤陋。見識䑃昧。實未知某人犯某科。而大抵朝紳之間。憂國不如憂家。愛君不如愛身。大官則怠於宦成。小臣則志於榮進。公不能勝私。義不能勝慾。仰膽上意之東西而俯仰之。環顧四方之毀譽而左右之。未見有一人擔當時務。格君正事。則宜乎功烈之疲卑。而政事之日非也。乃若民隱。則誠難以一二計矣。生民休戚。實係守令之賢不肖。如其不肖則百弊俱生。以言乎糶糴。則春而受去者。斗斗升升。計巡分給。一戶所受。或四五石。或一二石。而其實則空殼居多。斗數亦縮。至其還納之時。斛上加升。例爲庫子之所食。故必倍加升數而取贏焉。名雖什一之耗。其實什之五六也。且當舊還徵捧之時。下吏所負。專不擧論。只從民間而分徵。厥數年久歲深。若有蕩減之令。則官吏獨蒙其惠。庶民元無所得。此則納糴之弊也。每當歲抄之際。富戶丁壯。投托於校院。不然則或入於軍官。或托於士夫廊底。謀避軍役者。不一其端。而所謂把疤定之額。則率多疲殘之類。逃故之代。旣未卽充。疊役之弊。又多紛紜。隣族之患。職此而生。白骨之徵。猶未全祛。此則抄丁之弊也。每當年分踏驗之時。守令不能親審。專付書員之手。則災實混雜。眞僞莫辨。富家膏腴之土。或入於給災。貧民凶荒之田。或歸於有實。而書員筆債。則又入於一結之內。卜卜束束略干加出。以爲上奉酬應。而自已資生之道。其所加出。雖似微細。通一邑而言之。則大邑當爲百餘結。小邑亦不下數十結。此皆空中刮出於民間者也。此則年分之弊也。此三事最爲民之痼弊。而亦稱官家之三大政。此外巧作名目而徵責於小民者。不分曲直。而枉屈於訟理者。不可煩悉。今若溯其本而論之。則罔非侈風之所由然也。何者。財者民之所自出。而上之所爲用也。近來京華士夫第宅服食。競尙奇巧。婚姻喪葬。太無限節。巨室之所爲。卽一國之所慕。下至駔儈象胥閭巷富民。莫不衣輕煖而食肥毳。貴賤無章。等威不分。守宰之貪風日熾。富人之武斷日甚。而實害偏歸於無告之小民。傳曰道千乘之國。節用而愛民。又曰爲之者疾。用之者舒。則財恒足矣。苟殿下躬行節儉。先自宮禁。導率以誠。痛加裁抑。則風草之化。孰不砥礪。夫然後先下五十以下衣紬之禁。至於婚裝髢具衣服玩好之物。嚴加節省。士夫之違朝令者。終身痼廢。庶人之冒朝禁者。遠徙邊地。則弊源可杜。而民產可裕矣。且臣伏見殿下每當歲初。先擧上辛祈穀之祭。其爲萬民祝豊之德。孰不感聳。幸以數年來。天心孚格。穡事稍登。米直不至翔貴。而第豐凶之相錯。理勢固然。 司馬遷雖以三十年一大饑爲說。而此則泛論氣數之變。臣觀近來有一二年之豐。則輒有一二年之凶。及此米賤之時。廣貿數百萬石。以爲不時待年之資。則貨行民間。無錢荒之弊。穀儲公庫。爲保民之用。上無所失。而民受實惠。豈非預講之策乎。臣伏聞鑄錢有命。旣鑄之後。當與百姓共之。此眞所謂百姓足。君誰與不足者也。亦願申飭廟堂而有區劃焉。顧今聖化方暢。春和議賑。而山東有扶杖之聽。儲嗣岐嶷。宗祊鞏固。而域中效延頸之望。此正㴠育群生。迓續景命之會。堯民於變時雍。而有九男二女之休。文王視民如傷。而致本支百世之慶。是以周之召公。以疾敬德爲諴小民之本。諴小民爲祈天永命之本者。可見其誠意之懇篤。今之悠悠萬事。豈有先於此者哉。語曰積善之家。必有餘慶。又曰至誠未有不動者。臣之耿耿愚裏。亶在於是而已。抑臣又有一說。事近題外。而不敢自隱。略此尾陳。仁明爲園。不過一後宮之山。猥加園號。已是國朝所無之制。而又況仁明二字。乃 文定王后徽號也。彼一後宮。而冒占 先后之徽號。事體道理。萬萬驚駭。臣曾於疏中。已陳當罷之意。近者一臺臣又盛陳此論。而二字犯號。未及陳聞矣。當初雖未及覺察。旣聞之後。宜不敢仍置。臣謂俯詢廟議。斷自聖衷。嚴加釐革。務歸至當之地焉。曩者關廟豎碑。臣亦知聖意之有在。而大冬隆寒。凍地深尺。稍待氷解。亦非太晩。而鑿凍建閣之際。擧措未免忙急。工役又難堅精。臣竊惜之。請繼自今。凡係施措之際。專以寬和爲務。又必以豐預爲戒。批以。卿以胄筵舊僚。當此求助之日。袖陳所懷。言甚根據。憂愛之誠。極用嘉尙。當隨事體念。園號事。令該曹議于大臣稟處。